pythainlp/thai-wiki-dataset-v4 huggingface dataset:
แซม แทรมเมล

แซม แทรมเมล  เกิดเมื่อวันที่ 15 พฤษภาคม ค.ศ. 1971 ที่นิวออร์ลีนส์ รัฐลุยเซียนา เป็นนักแสดง มีผลงานทั้งภาพยนตร์และทางโทรทัศน์ เขาเป็นที่รู้จักจากบทบาท แซม เมอร์ลอต ในซีรีส์แวมไพร์ทางช่องเอชบีโอ เรื่อง " True Blood" ซึ่งยังทำให้เขาได้รับการเสนอชื่อเข้าชิงรางวัลสกรีมอวอร์ด สาขานักแสดงชายผู้โดดเด่น (Breakout Performance - Male)
จาฟาร์ ปานาฮี

จาฟาร์ ปานาฮี  เกิดเมื่อวันที่ 11 กรกฎาคม ค.ศ. 1960 เป็นผู้สร้างภาพยนตร์ชาวอิหร่าน หนึ่งในผู้สร้างภาพยนตร์ที่มีอิทธิพลที่สุดในวงการคลื่นลูกใหม่ของอิหร่าน เขามีชื่อเสียงจากการเป็นนักทฤษฎีภาพยนตร์และนักวิจารณ์ เขาได้รับหลายรางวัลภาพยนตร์ รวมถึงรางวัลสิงโตทองคำ จากเทศกาลภาพยนตร์เวนิซ และรางวัลหมีเงิน จากเทศกาลภาพยนตร์เบอร์ลิน
ดวงใจ หทัยกาญจน์

ดวงใจ กรานเลิศ (สกุลเดิม แซ่จู; เกิด 25 พฤศจิกายน พ.ศ. 2496) เป็นที่รู้จักในนาม ดวงใจ หทัยกาญจน์ ชื่อเล่น อี๊ด เป็นนักแสดงหญิงชาวไทย มีผลงานการแสดงมากมาย ได้รับรางวัลนักแสดงสมทบหญิงยอดเยี่ยมในงานมหกรรมภาพยนตร์เอเชีย-แปซิฟิก จากภาพยนตร์เรื่อง "รักริษยา" (2522)
ประวัติ.
ดวงใจจบการศึกษามัธยมปลาย ที่โรงเรียนโรงเรียนพิบูลย์อุปถัมภ์ ขณะศึกษาชั้น ม.6 ได้มีโอกาสไปเที่ยวบ้านของ นงลักษณ์ โรจนพรรณ นักร้องและนักแสดงชื่อดังของช่อง 4 บางขุนพรหม นงลักษณ์ได้ถูกชะตาจึงได้ชักชวนเธอเข้าสู่วงการบันเทิง ด้วยการแสดงภาพยนตร์โทรทัศน์ของช่อง 4 บางขุนพรหม เรื่อง "ดาวดวงเดือน" และ "ยอดมวยไทย"
เล่นภาพยนตร์เรื่องแรกคือ "ทุ่งเศรษฐี" รับบทเป็น ขวัญเดือน ของ ไพบูลย์ บุตรขัน โดยรับบทเป็นนางรองให้ เพชรา เชาวราษฎร์ ภาพยนตร์ประสพความสำเร็จในระดับกลาง ๆ ชื่อดวงใจ หทัยกาญจน์ ก็ยังไม่โดดเด่นนักมากในยุคนั้น เมื่อเปรียบเทียบกับนางเอกในรุ่นเดียวกัน
ดวงใจ เคยได้รับรางวัลผู้แสดงประกอบหญิงจากงานมหกรรมภาพยนตร์เอเชีย เรื่อง “รักริษยา” ในปี 2522 ซึ่งดวงใจรับบทเป็นมนต์จันทร์ 
ดวงใจมีเพื่อนที่สนิทกันในวงการอย่าง ทัศน์วรรณ เสนีย์วงศ์ อรสา พรหมประทาน ทาริกา ธิดาทิตย์ มยุรฉัตร เหมือนประสิทธิเวช และ พิศมัย วิไลศักดิ์ ซึ่งสนิทกันตั้งแต่พวกเธอแสดงหนังใหญ่ กระทั่งมาลงเล่นละครด้วยกัน
ในส่วนของจอแก้ว ดวงใจ หทัยกาญจน์ เริ่มลงเล่นละครเมื่อวัย 25 ปี ประเดิมด้วยบทนางเอก เรื่อง ตะวันยอแสง ของ สุทธิจิตร วีรเดชกำแหง ทางช่อง 3 ปี 2521 ตามด้วยเรื่อง สาวสืบสาว, แกะหลงฝูง, ฉุยฉาย, ประตูสีเทา, มณีดิน, ผู้กองยอดรัก และ ยอดรักผู้กอง (ภาคต่อของ ผู้กองยอดรัก) ในปี 2522 และ โบตั๋น ในปี 2523 ทั้งหมดเป็นละครช่อง 3 หลังจากนั้นจึงได้หันไปรับงานให้ช่องอื่นบ้าง จนถึงปัจจุบัน ที่ส่วนใหญ่จะได้รับบทเป็นแม่ของตัวเด่นในละครหลาย ๆ เรื่อง
ดวงใจ ได้รับขึ้นชื่อว่าเป็นนางเอกที่อนามัย พูดจาอ่อนหวาน และมีนิสัยที่ดี จึงมีเพื่อน ๆ ที่สนิทสนมในรุ่นราวคราวเดียวกันอย่างมากมาย และได้รับฉายาจากเพื่อนรัก ทัศน์วรรณ เสนีย์วงศ์ ณ อยุธยา ว่า มิสอนามัย
ช่วงที่ อี๊ด ดวงใจ โด่งดังอยู่นั้น เธอมักได้รับการเปรียบเทียบกับนางเอกดังอีกท่านที่มีส่วนคล้ายคลึงกันหลายเรื่อง คือ อี๊ด รัชนู บุญชูดวง ซึ่งทั้งคู่ก็สนิทสนมกันในชีวิตจริง เริ่มตั้งแต่ชื่อเล่นเหมือนกัน เกิดปีเดียวกัน เป็นนางเอกลูกรักของผู้จัดช่อง 3 ในตอนนั้น อย่าง แม่แดง รัตนาภรณ์ อินทรกำแหง เหมือนกัน เป็นนางเอกเรียบร้อยทั้งในและนอกจอเหมือนกัน และยังมีพระเอกคู่ขวัญคนเดียวกันคือ หนิง นิรุตติ์ ศิริจรรยา คู่ขวัญยุคนั้น ถ้าไม่ นิรุตติ์-ดวงใจ ก็ต้อง นิรุตติ์-รัชนู นางเอกร่วมรุ่นละครกับดวงใจท่านอื่น ๆ ก็มี ดวงดาว จารุจินดา, ทัศน์วรรณ เสนีย์วงศ์ ณ อยุธยา, อรสา พรหมประทาน, ปิยะมาศ โมนยะกุล, ดวงตา ตุงคะมณี, เดือนเต็ม สาลิตุล, มยุรา ธนะบุตร (เศวตศิลา), ลินดา ค้าธัญเจริญ, อุทุมพร ศิลาพันธุ์ เป็นต้น
ด้านชีวิตครอบครัว ดวงใจ ได้สมรสกับ วีรพงศ์ กรานเลิศ นักธุรกิจ ลูกชายคนสุดท้องของพลเอกเทพ กรานเลิศ กับ คุณหญิงสิริทิพย์ กรานเลิศ ขณะที่เธอมีอายุ 29 ปี มีบุตรชาย 2 คน คนแรกชื่อวีรจิตร กรานเลิศ(นัท) ซึ่งทำงานที่ท่าอากาศยานเชียงใหม่ และภาม กรานเลิศ(นนท์) และมีลูกสาวที่อุ้มบุญอยู่อีกหนึ่งคนซึ่งอุ้มบุญให้กับพี่ชายของสามีกับพี่สะใภ้(อดีตคู่สะใภ้)คุณอุ๊ มณฑ์ลัชชา สกุลไทย ไฮโซเซเลบแถวหน้าของเมืองไทย ชื่อ พะเพื่อน ชุติมณฑ์ (กรานเลิศ) สกุลไทย
วูวูเซลา

วูวูเซลา (เป็นภาษาซูลู แปลว่า "ทำให้เกิดเสียงดัง") หรือในบางครั้งเรียก เลปาตาตา (Lepatata ในภาษาสวานา) เป็นเครื่องดนตรีประเภทเป่าคล้ายทรัมเป็ต เป็นเครื่องดนตรีและวัฒนธรรมของชนพื้นเมืองแอฟริกาใต้ มีความยาวประมาณ 1 เมตร นอกจากนี้ ยังใช้ในการเชียร์กีฬา เช่น ฟุตบอลอีกด้วย ปัจจุบัน วูวูเซลานิยมทำจากพลาสติก
เสียงของวูวูเซลา เป็นไปในลักษณะดังกึกก้อง คล้ายเสียงร้องของช้าง วูวูเซลาใช้ในการเชียร์กีฬาครั้งแรก ในคริสต์ทศวรรษ 1990 โดยกลุ่มกองเชียร์ สโมสรฟุตบอลไกเซอร์ ชีฟส์ เอฟซี ในลีกแอฟริกาใต้ เริ่มนำมาใช้เป็น อุปกรณ์การเชียร์ทีมรักของตน ในสนามฟุตบอล แต่ยังเป็นที่รู้จักเฉพาะภายในแอฟริกาใต้เท่านั้น
จากนั้น วูวูเซลา นำมาใช้อีกครั้ง ในการแข่งขันคอนเฟเดอเรชันส์คัพ 2009 ที่แอฟริกาใต้เป็นเจ้าภาพ และได้รับการกล่าวถึง ในแง่ที่เป็นอุปกรณ์เชียร์ ที่สามารถข่มขวัญทีมคู่แข่ง และกองเชียร์คู่แข่งได้เป็นอย่างดี ด้วยเสียงอันกึกก้อง รวมถึงทำลายสมาธิของนักฟุตบอลคู่แข่ง จึงเกิดกระแสวิจารณ์ไปทั่ว และทำให้ชาติตะวันตกบางชาติ ถึงกับเรียกร้องให้ สหพันธ์ฟุตบอลนานาชาติ (ฟีฟ่า) สั่งห้ามใช้อุปกรณ์ชิ้นนี้ระหว่างแข่งขัน แต่ประธานฟีฟ่า เซ็พ บลัทเทอร์ มีความเห็นคัดค้าน โดยให้เหตุผลว่า เป็นส่วนหนึ่งของวัฒนธรรมแอฟริกัน
ในฟุตบอลโลก 2010 ที่แอฟริกาใต้เป็นเจ้าภาพ กองเชียร์ก็นำวูวูเซลามาใช้ และกลายเป็นที่วิจารณ์กันอย่างกว้างขวางอีกครั้ง เช่นกล่าวว่า เสียงเป่ากลบเสียงผู้พากษ์ และผู้ฝึกสอน หรือสร้างความรำคาญ บ้างก็บอกว่า เสียงดังคล้ายเสียงแมลงวัน หรือแมลงหวี่บินตอม เป็นต้น
อย่างไรก็ดี งานวิจัยของคณะแพทย์ชาวเยอรมันกลุ่มหนึ่ง สนับสนุนการห้ามใช้วูวูเซลาอย่างถาวร โดยเตือนว่า ผู้ที่ได้รับผลกระทบจากเสียง ที่ดังเกินพอดีของวูวูเซลา ควรรีบมาพบแพทย์ ภายใน 24 ชั่วโมง เพื่อตรวจเช็คระบบการได้ยินเป็นการด่วน ก่อนที่อาจหูหนวกไปตลอดชีวิต
นอกจากนี้แล้ว ยังมีแพทย์ชาวอังกฤษระบุว่า วูวูเซลาเป็นพาหะแพร่เชื้อโรคต่างๆ ได้ โดยรายงานว่า มีการทดสอบเป่า โดยอาสาสมัคร 8 ราย พบว่าในวูวูเซลา ชุ่มไปด้วยละอองน้ำลาย ซึ่งเป็นพาหะต่อเชื้อโรคต่างๆ และเชื้อโรคเหล่านี้ สามารถอยู่ในอากาศได้นานนับชั่วโมง ทำให้มีความเป็นไปได้อย่างมาก ที่จะมีการติดเชื้อต่อๆ กันไป และหากใช้วูวูเซลาอันเดียวกัน เป่าต่อๆ กันไป มากเท่าไร ก็ยิ่งมีโอกาสติดเชื้อได้ง่ายขึ้นอีก เป็นต้น
โจนาธาน กรอฟฟ์

โจนาธาน ดรูว์ กรอฟฟ์  เกิดเมื่อวันที่ 26 มีนาคม ค.ศ. 1985 เป็นนักร้อง, นักแต่งเพลง และนักแสดงชาวอเมริกัน
ในด้านความสำเร็จกรอฟฟ์ได้รับรางวัลแกรมมี และได้รับการเสนอชื่อเข้าชิงรางวัลโทนี 2 สาขา, Drama League Award 2 สาขา, Drama Desk Award และ รางวัลเอมมี อย่างละสาขา เขาได้เขาสู่วงการตั้งแต่มี 2002 ก่อนจะเริ่มมีชื่อเสียงในปี 2006 ในวงการละครบรอดเวย์ เขาได้เริ่มมีชื่อเสียงมากขึ้นจากการรับบทเซนต์ เจมส์ ในซีรีส์เพลงทางโทรทัศน์เรื่อง "กลี" (2009-2015) และจากการพากย์เสียงเป็น Kristoff ในภาพยนตร์ชุด Frozen
ชีวิตส่วนตัว.
กรอฟฟ์ได้ออกมาเปิดเผยว่าเขาเป็นเกย์ผ่านบทสัมภาษณ์ของเว็บไซต์บรอดเวย์ดอตคอมระหว่างในงาน National Equality March เดือนตุลาคม ปี 2009
ชิโรอิยูกิ

ชิโรอิยูกิ (; โรมาจิ: "Shiroi Yuki") เป็นซิงเกิลลำดับที่ 25 ของไม คุรากิ มีรหัสซีดี GZCA-7083 ออกจำหน่ายวันที่ 20 ธันวาคม พ.ศ. 2549 และใช้เป็นเพลงประกอบการ์ตูนเรื่องยอดนักสืบจิ๋วโคนัน
ข้อมูลเพลง.
ซิงเกิลนี้เป็นซิงเกิลที่ 25 ของไม คุรากิ จำหน่ายเมื่อวันที่ 20 ธันวาคม พ.ศ. 2549 เพลงนี้ใช้ในอะนิเมะยอดนักสืบจิ๋วโคนันเป็นเพลงปิดที่ 26 ของเรื่องนี้ ตั้งแต่ตอนที่ 458-470 จำนวน 12 ตอน และ ovaที่ 7 และเป็นอีกครั้งในรอบ 5 ปีในการใช้ในเพลงปิดหลังจากเพลงออลเวยส์และเป็นครั้งล่าสุดที่ใช้ในเพลงปิดของเรื่องนี้
ซิงเกิลนี้เปิดตัวที่อันดับ 2 ประจำสัปดาห์ที่อันดับ 4 ที่ยอดขาย 23,937 อยู่ในโอริคอนซาร์ด 11 สัปดาห์ ยอดขายรวม 43,721 ชุด
ลำดับเพลง.
เนื้อร้องโดย:ไม คุรากิ ทำนองโดย:ไอกะ โอโนะ เรียบเรียงโดย: ไดสุเกะ อิเคดะ
เนื้อร้องโดย:ไม คุรากิ ทำนองและเรียบเรียงโดย:Yoko Blaqstone
อะซีแนปทีน

อะซีแนปทีน (Acenaphthene)เป็นสารประกอบโพลีไซคลิกอะโรมาติกไฮโดรคาร์บอนประกอบด้วยวงของแนฟทาลีนและมีหมู่เอทิลีนเชื่อมที่ตำแหน่งที่ 1 และ 8 ชื่ออื่นๆคือ 1,2-dihydroacenaphthylene, แสดงว่าสารนี้เป็นรูปที่ถูกไฮโดรจีเนตของอะซีแนปทิลลีน และเป็นองค์ประกอบที่อยู่ในน้ำมันดิน อะซีแนปทิลลีนถูกเตรียมขึ้นครั้งแรกจากน้ำมันดินโดย Marcellin Berthelot และหลังจากนั้น Bardy ได้สังเคราะห์จาก α-ethyl naphthalene
สารนี้ใช้ในการเตรียมสี สารกำจัดศัตรูพืชและเภสัชศาสตร์ ยังไม่ปรากฏว่าเป็นสารก่อมะเร็ง
ฟ้า พูลวรลักษณ์

ฟ้า พูลวรลักษณ์ เกิด 16 พฤษภาคม 2496 ที่กรุงเทพมหานคร จบการศึกษาระดับมัธยม จากโรงเรียนสหคุณศึกษา ทำ A Level ที่ King College เมือง Poole, UK จากนั้นได้เข้าศึกษาต่อในสาขาคณิตศาสตร์ ระดับปริญญาตรีที่ Warwick University ประเทศอังกฤษ หลังจากที่ใช้ชีวิตโสดมาเนิ่นนาน ปัจจุบันสมรสกับผู้ช่วยศาสตราจารย์ ดร. วันทนี สุรไพฑูรย์กร เมื่อวันที่ 11 กันยายน 2556
หนังสือเล่มแรกของฟ้า เป็นบทกวีถูกตีพิมพ์ ในปี พ.ศ. 2515 ชื่อ แคนโต้หมายเลขหนึ่ง ต่อมาเมื่อปี พ.ศ. 2546 ฟ้าได้ค้นหาผู้ที่ชื่นชอบในกวีแคนโต้ ได้จำนวน 5 คน แล้วนำผลงานของพวกเขามาจัดพิมพ์เผยแพร่ ในชื่อ ห้าแคนโต้ กับสำนักพิมพ์ใบไม้สีเขียว และในปี พ.ศ. 2548 ได้ค้นหากลุ่มแคนโต้ กลุ่มที่สอง แล้วนำผลงานของพวกเขามาจัดพิมพ์ ในชื่อ ห้าแคนโต้กลุ่ม 2 กับคนไร้เงา กับสำนักพิมพ์เม่นวรรณกรรม และในปีเดียวกันนั้น (พ.ศ. 2548) ได้เปิดเว็บไซต์ thaicanto.com เพื่อใช้เป็นพื้นที่สำหรับผู้ที่ชื่นชอบเขียนบทกวีและใช้เพื่อแลกเปลี่ยนแสดงความคิดเห็นเกี่ยวกับบทกวีแคนโต้
ส่วนหนังสือเล่มโปรดที่ฟ้าชื่นชอบ คือ มหาภารตะ
เมื่อปี พ.ศ. 2551 ฟ้าได้ไปศึกษาการทำภาพยนตร์และได้สร้างภาพยนตร์สั้น ทั้งหมด 7 เรื่อง 
ในปี พ.ศ. 2552 นวนิยาย เรื่อง โรงเรียนที่เงียบที่สุดในโลก ได้เข้ารอบคัดเลือกรางวัลซีไรต์ 2552 (Shortlist 2009) ประเภท นวนิยาย
นามปากกาที่ใช้ในงาน คือ ฟ้า พูลวรลักษณ์, ไฟ พูลวรลักษณ์, บึง พูลวรลักษณ์ ฟ้าเป็นทั้ง [[กวี]] [[ศิลปิน]] [[นักเขียนเรื่องสั้น]] [[นักเขียนนวนิยาย]] [[ผู้กำกับภาพยนตร์]] ผลงานของฟ้าจึงมีทั้ง [[บทกวี]] [[คอนเซ็ปชวล]] [[เรื่องสั้น]] [[นวนิยาย]] และ [[ความเรียง]] นอกจากนี้ยังมีผลงาน[[ภาพยนตร์สั้น]] [[ภาพยนตร์]]
และในปี พ.ศ. 2554 เรื่องสั้น เรื่อง 24 เรื่องสั้นของฟ้า ได้เข้ารอบคัดเลือกรางวัลซีไรต์ 2554 (Shortlist 2011) ประเภท เรื่องสั้น
[[ไฟล์:Fig. เด็กสาว.jpg‎|thumb|170px|right|รูปนักแสดงจากภาพยนตร์เรื่อง เด็กสาว]]
[[ไฟล์:ละครเวทีกุลนันท์.jpg|thumb|170px|right|ม.ศิลปากร นำเรื่อง "กุลนันท์" จาก 24 เรื่องสั้นของฟ้า ไปทำละครเวที เมื่อ 28 ธันวามคม 2552]]
เชิงอรรถ.
<templatestyles src="Reflist/styles.css" />
ดูเพิ่ม.
[[หมวดหมู่:นักเขียนชาวไทย]]
กรมการค้าภายใน

กรมการค้าภายใน  ก่อตั้งวันที่ 5 พฤษภาคม พ.ศ. 2485 ซึ่งในขณะนั้นประเทศอยู่ระหว่างสงครามประเทศไทยไม่อาจหลีกเลี่ยงผลภัยจากสงครามได้ จึงมีความจำเป็นต้องพร้อมเตรียมรับปัญหาทุกด้าน และงานเศรษฐกิจสำคัญ เช่น การพาณิชย์ อุตสาหกรรม วิทยาศาสตร์ ยังรวมอยู่ในการดูแลของกระทรวงเดียว จึงได้ยกฐานะกรมพาณิชย์ขึ้นเป็นกระทรวงพาณิชย์ และตั้งกรมการค้าภายในขึ้นในสังกัด ทำหน้าที่ดูแลงานการค้าภายในประเทศ
ประวัติ.
กรมการค้าภายในสมัยแรกเริ่มนั้น มีภารกิจหลักคือมุ่งเน้นส่งเสริมการค้าภายในประเทศเป็นสำคัญ ทำหน้าที่ส่งเสริมการค้าของคนไทย และการค้าโดยทั่วไป สืบราคาและรายงานความเคลื่อนไหวของสินค้า อุปโภคบริโภคที่จำเป็นในการครองชีพ และแหล่งผลิตของสินค้านั้นๆ เพื่อใช้ประกอบการส่งเสริมและช่วยเหลือผู้ผลิตให้ขายได้ราคา รวมทั้งแก้ไขปัญหาการค้าอันกระทบกระเทือนถึงการครองชีพของประชาชน เนื่องจากระหว่างนั้นอยู่ในสมัยของสงคราม เศรษฐกิจในประเทศไม่เป็นปกติ การดูแลแก้ปัญหา สินค้าขาดแคลนและขึ้นราคาเป็นภาระหน้าที่ของกระทรวงพาณิชย์ ซึ่งทุกหน่วยงานรวมทั้งกรมการค้าภายในต้องร่วมกันแก้ไขปัญหาโดยใกล้ชิด และเมื่อหลังสิ้นสุดสงครามแล้วราคาสินค้าต่าง ๆ ได้พุ่งสูงขึ้นอย่างรวดเร็วซึ่งเป็นภาระของกรมการค้าภายในต้องจัดหาสินค้ามาป้อนร้านค้าให้เพียงพอ เพื่อตรึงราคามิให้สูงเกินสมควร
ในปี พ.ศ. 2487 – พ.ศ. 2495 กระทรวงพาณิชย์ได้ปรับปรุงจัดระเบียบการบริหารงานของหน่วยงานในสังกัด และโอนงานหลายอย่างมาให้กรมการค้าภายในดูแลรับผิดชอบ โอนงานของกรมควบคุมการค้าที่ถูกยุบเลิก มาจัดตั้งเป็นกองควบคุมการค้า และกองควบคุมข้าว อันทำให้ภารกิจของกรมการค้าภายในแต่เดิมเป็นงานส่งเสริม เพิ่มมาทำหน้าที่ควบคุมด้วยหลังจากนั้นได้มีการเปลี่ยนแปลงโครงสร้างการแบ่งส่วนราชการ เพื่อให้เหมาะสมกับภารกิจและสถานการณ์ในปี พ.ศ. 2522 พ.ศ. 2535 และ พ.ศ. 2542
ทิวา เงินยวง

รองศาสตราจารย์ ทิวา เงินยวง (5 กุมภาพันธ์ พ.ศ. 2494 – 11 มิถุนายน พ.ศ. 2553) เป็นอดีตสมาชิกสภาผู้แทนราษฎรกรุงเทพมหานคร อดีตคณบดีคณะนิติศาสตร์ มหาวิทยาลัยรังสิต และเป็นมือกฎหมายฝีมือดีคนหนึ่งของพรรคประชาธิปัตย์ 
ประวัติ.
รองศาสตราจารย์ ทิวา เงินยวง หรือ รองศาสตราจารย์ ดร.ทิวา เงินยวง เกิดเมื่อวันที่ 5 กุมภาพันธ์ พ.ศ. 2494 เป็นบุตรของนายแรม กับนางเฉลียว เงินยวง สำเร็จการศึกษาระดับมัธยมจากโรงเรียนอำนวยศิลป์ ระดับปริญญาตรีคณะนิติศาสตร์ จากมหาวิทยาลัยธรรมศาสตร์ (เกียรตินิยมดี) และปริญญาเอกทางกฎหมาย จากมหาวิทยาลัยนิช (NICE) ประเทศฝรั่งเศส (เกียรตินิยมดีมาก) ด้านชีวิตครอบครัวสมรสกับนางอุไรวรรณ เงินยวง ซึ่งต่อมาเปลี่ยนชื่อเป็น นาง ปารณีย์ เงินยวง มีบุตร-ธิดา 2 คน
การทำงาน.
ทิวา เงินยวง เข้าสู่การเมืองโดยการสมัครรับเลือกตั้งสมาชิกสภาผู้แทนราษฎร จังหวัดพระนครศรีอยุธยา เขต 2 สังกัดพรรคประชาธิปัตย์ ในการเลือกตั้ง พ.ศ. 2538 แต่ไม่ได้รับเลือกตั้งเป็นสมาชิกสภาผู้แทนราษฎร ต่อมาในปี พ.ศ. 2539 ได้รับการเลือกตั้งเป็นสมาชิกสภาผู้แทนราษฎรกรุงเทพมหานคร เขต 7 และเป็นผู้อำนวยการการเลือกตั้งพรรคประชาธิปัตย์ ต่อมาได้รับเลือกตั้งอีกสมัย ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550
นอกจากนี้เขายังเคยดำรงตำแหน่งเป็นคณบดีคณะนิติศาสตร์ มหาวิทยาลัยรังสิต ในระหว่างปี พ.ศ. 2545 ถึงปี พ.ศ. 2550
รองศาสตราจารย์ ดร.ทิวา เงินยวง เสียชีวิตด้วยอาการโรคมะเร็งในกระเพาะอาหาร เมื่อวันที่ 11 มิถุนายน พ.ศ. 2553
กุณกนิช คุ้มครอง

กุณกนิช คุ้มครอง (เกิด 20 สิงหาคม พ.ศ. 2511) ชื่อเล่น จิ๋ม เป็นนักแสดงหญิงชาวไทย เข้าสู่วงการโดยการที่เธอเคยเป็นนักเรียนโรงเรียนละครของช่อง3 รุ่นที่2 ได้แสดงภาพยนตร์เรื่องแรกก็ได้รับรางวัลนักแสดงนำหญิงจากเรื่อง คำพิพากษา ผลงานกำกับของ (ชาติ กอบจิตติ) โดยได้รับบทเป็น “สมทรง“ คนบ้าที่มีอาการโรคจิต จากบทบาทนี้ทำให้เธอได้รับรางวัลเมขลา ซึ่งเป็นรางวัลเมขลาตัวแรกซึ่งมีการจัดขึ้นครั้งแรก (ครั้งที่ 1) จากสหพันธ์บันเทิง นอกจากนี้ยังได้รับบทเด่นๆ อย่างเรื่อง คนดีศรีอยุธยา ปัจจุบันช่วงหลังนี้ได้หันไปจับงานเป็นผู้กำกับการแสดง
พอร์ตเอลิซาเบท

พอร์ตเอลิซาเบท  หรือชื่ออย่างเป็นทางการว่า "Gqeberha" เป็นหนึ่งในเมืองที่ใหญ่ที่สุดของประเทศแอฟริกาใต้ ตั้งอยู่ในจังหวัดอีสเทิร์นเคป ที่อยู่ห่างจากเมืองเคปทาวน์ทางตะวันออก 770 กิโลเมตร ชื่อของเมืองในภาษาอังกฤษมักเขียนย่อว่า พีอี (PE) และมีชื่อเล่นว่า เมืองแห่งความเป็นมิตร (The Friendly City) หรือเมืองแห่งลม (The Windy City) ยังเป็นเมืองท่าสำคัญทางทะเลของแอฟริกาใต้ ที่มีการค้าขายเพชร ผ้าขนสัตว์ ผลไม้ และยังมีอุตสาหกรรมที่สำคัญอย่าง รถยนต์ รวมถึงการผลิตรองเท้า เหล็ก การทำไม้ และด้านวิศวกรรมไฟฟ้า ยังมีการผลิตอาหาร การฟอกหน้า และเคมีภัณฑ์ และมักได้รับการเอ่ยถึงว่าเป็นเมืองหลวงกีฬาทางน้ำของแอฟริกา เมืองพอร์ตเอลิซาเบทก่อตั้งเป็นเมืองในปี ค.ศ. 1820
เจ้าหญิงมารียา ลูอีซาแห่งบัลแกเรีย

เจ้าหญิงมารียา ลูอีซาแห่งบัลแกเรีย (13 มกราคม พ.ศ. 2476 —) เป็นพระราชธิดาในพระเจ้าซาร์บอริสที่ 3 แห่งบัลแกเรียกับเจ้าหญิงโจวันนาแห่งอิตาลี พระองค์เป็นพระเซษฐภคินีใน พระเจ้าซาร์ซิเมออนที่ 2 แห่งบัลแกเรีย
พระประวัติ.
เจ้าหญิงมารียา ลูอีซาแห่งบัลแกเรียทรงประสูติที่กรุงโซเฟีย ประเทศบัลแกเรีย ในวันที่ 13 มกราคม พ.ศ. 2476 เป็นพระราชธิดาในพระเจ้าซาร์บอริสที่ 3 แห่งบัลแกเรียกับเจ้าหญิงโจวันนาแห่งอิตาลี ในช่วงสงครามโลกครั้งที่ 2 พระเจ้าซาร์บอริสที่ 3 ซึ่งเป็นพระราชบิดาสทรงอาเจียนอย่างรุนแรงและเสด็จสวรรคตในวันที่ 28 สิงหาคม พ.ศ. 2486 สิริพระชนมายุ 49 พรรษา หลังจากเสด็จไปพบปะกับอดอล์ฟ ฮิตเลอร์ ผู้นำนาซีเยอรมนี ทำให้พระโสทรานุชาคือเจ้าชายซิเมออน ต้องครองราชสมบัติเป็นพระเจ้าซาร์ซิเมออนที่ 2 แห่งบัลแกเรีย ซึ่งยังมีพระชนมายุ 6 พรรษา ทำให้ต้องผู้สำเร็จราชการแผ่นดินแทนพระองค์ ซึ่งเป็นพระปิตุลาของพระองค์คือ เจ้าชายคิริลแห่งบัลแกเรีย
หลังสงครามโลกครั้งที่ 2 บัลแกเรียถูกโจมตีโดยสหภาพโซเวียต เจ้าชายคิริลและคณะผู้สำเร็จราชการ, อดีตรัฐมนตรี 22 คน, ผู้แทนราษฎร 67 คน, ที่ปรึกษาพระราชวงศ์ 8 คนและเจ้าหน้าที่ระดับสูง 47 คน รวมถึงผู้ต่อต้านโซเวียตกว่าพันคนถูกสั่งประหารชีวิตทั้งหมด พระราชวงศ์ที่เหลือ ได้แก่ สมเด็จพระราชินีโจวันนา พระราชมารดา, พระเจ้าซาร์ซิเมออนที่ 2 พระอนุชา, เจ้าหญิงมารี หลุยส์แห่งบัลแกเรีย และเจ้าหญิงยูโดเซียแห่งบัลแกเรีย พระปิตุจฉาได้รับการอนุญาตให้พำนักที่พระราชวังวรานา ในขณะที่ได้มีการแต่งตั้งคณะผู้สำเร็จราชการคอมมิวนิสต์ชุดใหม่ 
ในวันที่ 15 กันยายน พ.ศ. 2489 คณะผู้สำเร็จราชการชุดใหม่ได้มีมติให้ล้มล้างพระราชวงศ์บัลแกเรีย โดยให้พระราชวงศ์เตรียมตัว 1 เดือนเพื่อออกจากประเทศแต่เพียงวันเดียวคือในวันที่ 16 กันยายน พ.ศ. 2489 พระราชวงศ์ได้ถูกบังคับให้ออกจากบัลแกเรีย เจ้าหญิงมารียา ลูอีซาพร้อมพระมารดาและพระอนุชาได้เสด็จลี้ภัยไปยังอเล็กซานเดรีย ประเทศอียิปต์ ซึ่งพระอัยกาของพระนางคือ สมเด็จพระเจ้าวิตโตรีโอ เอมานูเอเลที่ 3 แห่งอิตาลีพำนักอยู่หลังจากทรงลี้ภัยจากอิตาลี และในเดือนกรกฎาคม พ.ศ. 2494 รัฐบาลสเปนนำโดยจอมพลฟรันซิสโก ฟรังโกได้เชิญพระราชวงศ์ลี้ภัยที่ประเทศสเปน
เจ้าหญิงมารียา ลูอีซาทรงอภิเษกสมรสกับเจ้าชายคาร์ลแห่งไลนิงเงินอย่างเป็นทางการในวันที่ 14 กุมภาพันธ์ พ.ศ. 2500 ที่อมอร์บาช และอภิเษกตามศาสนพิธีในวันที่ 20 กุมภาพันธ์ พ.ศ. 2500 ที่ คานส์ ทั้ง 2 พระองค์มีพระโอรส 2 พระองค์ ได้แก่
เจ้าชายคาร์ลและเจ้าหญิงมารียา ลูอีซาทรงหย่าขาดกันในวันที่ 4 ธันวาคม พ.ศ. 2511
ในวันที่ 16 พฤศจิกายน พ.ศ. 2512 ทรงอภิเษกสมรสกับ บรอนิสลอว์ โครว์บอก ที่โทรอนโต ประเทศแคนาดา ปัจจุบันทั้งคู่ประทับอยู่ที่ เมดิสัน รัฐนิวเจอร์ซีย์ มีพระธิดา 1 พระองค์และพระโอรส 1 พระองค์ ได้แก่
ปัจจุบันเจ้าหญิงมารี หลุยส์ทรงเป็นสมาชิกในการจัดการดูแลมหาวิทยาลัยอเมริกันแห่งบัลแกเรีย
ปริยานุช อาสนจินดา

ปริยานุช อาสนจินดา หรือ อุ่น เกิดวันที่ 3 ธันวาคม พ.ศ. 2528 เป็นอดีตนักแสดงหญิงชาวไทย และเป็นหลานสาวของ สมชาย อาสนจินดา หรือ ส. อาสนจินดา นักแสดง ผู้กำกับ นักเขียน และศิลปินแห่งชาติ สาขาศิลปะการแสดง ประจำปี 2533 จบการศึกษาระดับปริญญาตรีจากคณะวิศวกรรมศาสตร์ สาขาวิศวกรรมคอมพิวเตอร์ มหาวิทยาลัยเชียงใหม่ และปริญญาโทสาขา Design for Communication, University of Westminster ผลงานที่ทำให้เธอมีชื่อเสียง คือ ละครเรื่อง เสาร์ 5
สนามกีฬาโมเสสมาบีดา

สนามกีฬาโมเสสมาบีดา  เป็นสนามกีฬาในเมืองเดอร์บัน ประเทศแอฟริกาใต้ ตั้งชื่อตามโมเสส มาบีดา เลขาธิการใหญ่แห่งพรรคคอมมิวนิสต์แห่งแอฟริกาใต้ เป็นสนามกีฬาอเนกประสงค์ระดับโลก เป็นหนึ่งในสนามที่ใช้ในการแข่งขันฟุตบอลโลก 2010 มีความจุ 70,000 คนในช่วงการแข่งขันฟุตบอลโลก และจะลดความจุเป็น 54,000 คน สำหรับการแข่งขันท้องถิ่น บริเวณใกล้เคียงสนามกีฬายังมีอารีน่าในร่ม พิพิธภัณฑ์ฟุตบอล สถาบันกีฬา
นิวฮอลแลนด์ (ออสเตรเลีย)

นิวฮอลแลนด์ เป็นชื่อเรียกในประวัติศาสตร์ของทวีปเกาะออสเตรเลีย ชื่อดังกล่าวได้ถูกใช้หมายถึงออสเตรเลียเป็นครั้งแรกในปี ค.ศ. 1644 โดยนักเดินเรือชาวดัตช์ แอเบล แทสมัน ว่า "โนวา ฮัลลันเดีย" ตั้งชื่อตามจังหวัดหนึ่งของฮอลแลนด์ และเป็นชื่อที่ใช้กันมานานถึง 180 ปี ในปูมการสำรวจภูมิภาคของวิลเลียม แดมเปียร์ ก็ได้ใช้ชื่อนี้ด้วยเช่นกัน
หลังจากการก่อตั้งถิ่นฐานที่นิวเซาท์เวลส์ในปี ค.ศ. 1788 ซึ่งครอบคลุมส่วนตะวันออกของทวีป คำว่า "นิวฮอลแลนด์" จึงมักถูกใช้หมายถึงดินแดนส่วนที่ยังไม่ผนวกเข้ากับนิวเซาท์เวลส์เท่านั้น ซึ่งก็คือ ดินแดนที่ในปัจจุบันคือรัฐเวสเทิร์นออสเตรเลีย
ชื่อดังกล่าวเลิกใช้ หลังจากแมธธิว ฟลินเดอร์สได้ใช้คำว่าออสเตรเลียเรียกทวีปดังกล่าว และได้แนะนำให้ปรับใช้อย่างเป็นทางการ ในตอนแรก ข้อแนะนำดังกล่าวถูกปฏิเสธ แต่ในปี ค.ศ. 1824 การเปลี่ยนชื่อได้รับการอนุมัติอย่างเป็นทางการจากสหราชอาณาจักร แต่ในเนเธอร์แลนด์ "Nieuw Holland" ยังคงเป็นชื่อเรียกโดยตัวไปของภูมิภาคแห่งนี้จนกระทั่งปลายคริสต์ศตวรรษที่ 19 แต่ในปัจจุบัน ไม่มีการใช้คำนี้อีกแล้ว โดยใช้คำว่า "Australië" ในความหมายถึงออสเตรเลียในปัจจุบัน
ทัณฑนิคม

ทัณฑนิคม  หมายถึงถิ่นฐานซึ่งใช้สำหรับเนรเทศนักโทษและแยกพวกเขาจากประชากรส่วนใหญ่โดยการส่งตัวนักโทษเหล่านี้ไปยังสถานที่ที่อยู่ห่างไกล ซึ่งส่วนใหญ่มักเป็นเกาะหรือดินแดนอาณานิคมที่อยู่ไกลออกไป คำดังกล่าวมักหมายถึงประชาคมนักโทษซึ่งอยู่ภายใต้การควบคุมของนักโทษหรือผู้ว่าการซึ่งมีอำนาจเด็ดขาด ในทางประวัติศาสตร์ ทัณฑนิคมมักจะเป็นสถานที่ซึ่งมีการใช้แรงงานนักโทษในดินแดนของรัฐ (หรือส่วนใหญ่คืออาณานิคม) ซึ่งเศรษฐกิจอย่างไม่พัฒนา และมีขนาดใหญ่กว่า "ฟาร์มในคุก" อย่างมาก ในทางปฏิบัติแล้ว ทัณฑนิคมมีความเหนือกว่าประชาคมทาสเพียงเล็กน้อยเท่านั้น จักรวรรดิอังกฤษ จักรวรรดิฝรั่งเศส และจักรวรรดิอาณานิคมอื่น ๆ มักจะใช้ทวีปอเมริกาเหนือ และส่วนอื่น ๆ ของโลกเป็นทัณฑนิคมสำหรับโทษที่แตกต่างกัน ซึ่งบางครั้งอยู่ในฐานะความจำยอม การผูกมัดหรือการจัดการที่คล้ายคลึงกัน
ลักษณะโดยทั่วไป.
การปกครองภายในนิคมมักจะเต็มไปด้วยความโหดร้าย และบางครั้งรวมไปถึงการลงโทษทางกายอย่างรุนแรง ดังนั้น ถึงแม้ว่าบรรดานักโทษจะไม่ได้รับการตัดสินให้ถูกประหารชีวิต แต่ก็มีจำนวนมากที่เสียชีวิตจากความอดอยาก โรคระบาด ความละเลยทางการแพทย์ การใช้แรงงานหนัก หรือในระหว่างพยายามหลบหนี
ในระบบทัณฑนิคม นักโทษจะถูกส่งตัวออกไปไกล ๆ เพื่อป้องกันความพยายามในการหลบหนีและเพื่อตัดกำลังใจในการกลับมายังบ้านเกิดของตนหลังจากโทษหมดลง ทัณฑนิคมมักจะตั้งอยู่ในพื้นที่อันห่างไกลซึ่งไม่ได้การต้อนรับ ที่นั่น พวกเขาจะต้องใช้แรงงานโดยไม่ได้รับค่าจ้างซึ่งเอื้อประโยชน์ต่อประเทศแม่ก่อนที่แรงงานจะอพยพเข้ามาในพื้นที่ หรือนักโทษอาจต้องใช้แรงงานต่อไปหลังจากนั้น เนื่องจากค่าใช้จ่ายที่ถูกกว่ามาก อันที่จริงแล้ว บางคน (โดยเฉพาะอย่างยิ่งคนจน) มักจะถูกตัดสินให้ต้องกลายมาเป็นแรงงานราคาถูกจำนวนมาก
จักรวรรดิอังกฤษ.
อังกฤษได้ใช้ทวีปอเมริกาเหนือเป็นทัณฑนิคมผ่านทางระบบของคนงานขึ้นบัญชี ผู้ต้องโทษจะถูกส่งตัวโดนพ่อค้าและขายทอดตลาดไปยังเจ้าของที่ดินเมื่อไปถึงอาณานิคม มีการประมาณกันว่ามีผู้ต้องโทษชาวอังกฤษกว่า 50,000 คนถูกส่งตัวไปยังอาณานิคมอเมริกา ซึ่งอาจคิดเป็นหนึ่งในสี่ของจำนวนผู้อพยพออกนอกอังกฤษระหว่างคริสต์ศตวรรษที่ 18 เมื่ออังกฤษไม่สามารถส่งนักโทษไปยังทวีปอเมริกาเหนือได้อีกหลังจากการปฏิวัติอเมริกาในคริสต์ทศวรรษ 1780 อังกฤษจึงได้หันไปเริ่มใช้ออสเตรเลียเป็นทัณฑนิคมแทน ซึ่งรวมไปถึงเกาะนอร์ฟอล์ก แทสมาเนีย และนิวเซาท์เวลส์ หากปราศจากการจัดสรรของแรงงานผู้ต้องโทษไปยังเกษตรกร ผู้ครอบครองที่ดินเพาะปลูก และโครงการของรัฐบาล อย่างเช่น การสร้างถนน ไปเสียแล้ว การยึดครองออสเตรเลียเป็นอาณานิคมก็คงจะไม่อาจเกิดขึ้นได้ โดยเฉพาะอย่างยิ่ง เมื่อพิจารณาจากการสิ้นเปลืองไปกับแรงงานซึ่งมิใช่ผู้ต้องโทษอันเกิดจากนักขุดทองจำนวนมากซึ่งเกิดขึ้นในช่วงคริสต์ทศวรรษ 1800
ห้ามจัดเก็บภาษีหากไม่มีผู้แทน

"ไม่ควรจัดเก็บภาษีหากไม่จัดให้มีผู้แทน" หรือ "ไม่จ่ายภาษีหากไม่มีผู้แทน"  เริ่มเป็นสโลแกนซึ่งเกิดขึ้นระหว่างคริสต์ทศวรรษ 1750 และ 1760 ที่สรุปความเดือดร้อนของชาวอาณานิคมอังกฤษในสิบสามอาณานิคม ซึ่งได้กลายมาเป็นหนึ่งในสาเหตุสำคัญของการปฏิวัติอเมริกา กล่าวโดยสรุป ชาวอาณานิคมจำนวนมากเชื่อว่าการขาดผู้แทนโดยตรงในรัฐสภาอังกฤษที่ห่างเหิน ถือว่าเป็นการปฏิเสธสิทธิความเป็นชาวอังกฤษของพวกเขาอย่างผิดกฎหมาย ดังนั้น กฎหมายที่บังคับให้ชาวอาณานิคมจ่ายภาษี (ซึ่งเป็นกฎหมายประเภทที่ส่งผลกระทบต่อชีวิตมากที่สุด) และกฎหมายอื่น ๆ ซึ่งมีผลบังคับใช้เฉพาะในอาณานิคมเท่านั้น จึงไม่เป็นไปตามรัฐธรรมนูญ ในเวลาปัจจุบัน ได้มีการใช้สโลแกนดังกล่าวในกลุ่มคนอื่น ๆ ในหลายประเทศในข้อพิพาทที่คล้ายคลึงกัน
วลี "No taxation without representation" สามารถสืบไปได้ว่าเป็นสาเหตุของสงครามกลางเมืองอังกฤษ โดยจอห์น แฮมพ์เดน กล่าวว่า "พระมหากษัตริย์อังกฤษไม่มีสิทธิ์จะร้องขอ ประชาชนชาวอังกฤษต่างก็มีสิทธิ์ปฏิเสธได้" ในกรณีเรือเงิน
การปฏิวัติอเมริกา.
วลี "No Taxation Without Representation!" ประดิษฐ์ขึ้นโดยนักบวช โจนาธาน เมย์ฮิว ระหว่างการเทศน์ครั้งหนึ่งในบอสตัน ค.ศ. 1750 ในปี ค.ศ. 1765 ได้มีการใช้วลีดังกล่าวในบอสตัน แต่ไม่มีผู้ใดทราบแน่ชัดว่าใครเป็นผู้ใช้คนแรก นักการเมืองบอสตัน เจมส์ โอติส มักจะหยิบยกวลีดังกล่าวไปพูดเสมอ โดยว่า "ไม่จ่ายภาษีหากไม่มีผู้แทนคือทรราช" 
รัฐสภาอังกฤษได้ควบคุมการค้าอาณานิคมและตั้งภาษีสินค้านำเข้าและส่งออกตั้งแต่ ค.ศ. 1660 ภายในคริสต์ทศวรรษ 1760 ชาวอเมริกันได้ถูกตัดสิทธิทางประวัติศาสตร์ ตาม พระราชบัญญัติสิทธิ ค.ศ. 1689 ไม่อนุญาตให้มีการเก็บภาษีนอกเหนือจากจะได้รับความยินยอมจากรัฐสภา นับตั้งแต่ชาวอาณานิคมไม่มีผู้แทนในรัฐสภาอังกฤษ ภาษีจึงได้ละเมิดการรับประกันสิทธิความเป็นชาวอังกฤษ
บุญชง วีสมหมาย

บุญชง วีสมหมาย (13 มีนาคม พ.ศ. 2474 – 19 เมษายน พ.ศ. 2546) อดีตเลขาธิการนายกรัฐมนตรี ในรัฐบาลพลเอกชวลิต ยงใจยุทธ อดีตสมาชิกสภาผู้แทนราษฎรจังหวัดศรีสะเกษ อดีตรองประธานสภาผู้แทนราษฎร คนที่สอง อดีตสมาชิกวุฒิสภา
ประวัติ.
บุญชง วีสมหมาย เกิดเมื่อวันที่ 13 มีนาคม พ.ศ. 2474 ณ ตำบลสมอ อำเภอขุขันธ์ จังหวัดศรีสะเกษ เป็นบุตรคนที่ 5 ของนายเซ่งซอย กับนางบุญ วีสมหมาย มีพี่น้อง 6 คน สำเร็จการศึกษาระดับประถมศึกษา จากโรงเรียนเทศบาลเมืองศรีสะเกษ ระดับมัธยมศึกษา จากโรงเรียนศรีสะเกษวิทยาลัย และระดับปริญญาตรี สาขาการจัดการ จากวิทยาลัยครูสุรินทร์ สมรสกับท.พญ.กรองกาญจน์ วีสมหมาย อดีตสมาชิกวุฒิสภา จังหวัดศรีสะเกษ มีบุตร-ธิดา 5 คน
นายบุญชง วีสมหมาย เสียชีวิต เมื่อวันที่ 19 เมษายน พ.ศ. 2546 ด้วยอายุ 72 ปี
การทำงาน.
การศึกษา.
นายบุญชง วีสมหมาย เป็นผู้ที่มีบทบาทในการผลักดันให้มีการจัดตั้งสถาบันอุดมศึกษาในจังหวัดศรีสะเกษ โดยริเริ่มขอใช้พื้นที่จากผู้ว่าราชการจังหวัดศรีสะเกษ เมื่อปี พ.ศ. 2537 และได้เริ่มขยายวิทยาเขตจากมหาวิทยาลัยราชภัฏสุรินทร์ และรับนักศึกษาเป็นครั้งแรกในปี พ.ศ. 2540
การเมือง.
นายบุญชง วีสมหมาย เป็นสมาชิกสภาผู้แทนราษฎร จังหวัดศรีสะเกษ ในปี พ.ศ. 2519 เป็นสมัยแรก ในสังกัดพรรคกิจสังคม เป็นสมาชิกวุฒิสภา ในปี พ.ศ. 2523 และได้กลับมาลงสมัครรับเลือกตั้งเป็นสมาชิกสภาผู้แทนราษฎรอีก 4 สมัย สังกัดพรรคความหวังใหม่ จนกระทั่งได้รับตำแหน่งรองเลขาธิการนายกรัฐมนตรีฝ่ายการเมือง ในปี พ.ศ. 2538 และเป็นเลขาธิการนายกรัฐมนตรี ในปี พ.ศ. 2539 ต่อมาจึงได้ย้ายมาสังกัดพรรคไทยรักไทย และได้ดำรงตำแหน่งรองประธานสภาผู้แทนราษฎรคนที่ 2 จนกระทั่งถึงวันที่ 8 กุมภาพันธ์ พ.ศ. 2545 บุญชงต้องสิ้นสภาพการเป็นสมาชิกสภาผู้แทนราษฎรเป็นการชั่วคราว ทำให้ตำแหน่งรองประธานสภาผู้แทนราษฎรคนที่ 2 ต้องสิ้นสุดลงตามไปด้วย
ในระหว่างที่ดำรงตำแหน่งสมาชิกสภาผู้แทนราษฎร นายบุญชง วีสมหมาย ได้รับการแต่งตั้งเป็นกรรมาธิการวิสามัญพิจารณาร่างพระราชบัญญัติสำคัญหลายฉบับ อาทิ พระราชบัญญัติระเบียบการปฏิบัติราชการของทบวงมหาวิทยาลัย พระราชบัญญัติการปิโตรเลียมแห่งประเทศไทย พระราชบัญญัติมหาวิทยาลัยมหาสารคาม พระราชบัญญัติสถาบันราชภัฏ พระราชบัญญัติมหาวิทยาลัยทักษิณ พระราชบัญญัติสถาบันเทคโนโลยีปทุมวัน พระราชบัญญัติสถาบันบัณฑิตพัฒนศิลป์ และพระราชบัญญัติการศึกษาแห่งชาติ
การเชิดชูเกียรติ.
มหาวิทยาลัยราชภัฏศรีสะเกษ ได้ดำเนินการจัดสร้างอนุสาวรีย์นายบุญชง วีสมหมาย เพื่อเป็นอนุสรณ์ระลึกถึงนายบุญชง ผู้ริเริ่มก่อตั้งมหาวิทยาลัยราชภัฏศรีสะเกษ โดยเริ่มต้นสร้างเมื่อวันที่ 21 พฤศจิกายน พ.ศ. 2555
ออลมายเบสต์

ออลมายเบสต์  เป็นอัลบั้มรวมเพลงลำดับที่ 2 ของมาอิ คูรากิ นักร้องเจป็อปอาร์แอนด์บีและนักแต่งเพลงชาวญี่ปุ่น อัลบั้มนี้ผลิตขึ้นเพื่อเป็นการฉลองสิบปีในวงการเพลงของมะอิ คุระกิ อัลบั้มนี้ออกจำหน่ายเมื่อวันที่ 9 กันยายน ค.ศ. 2009 ในเจ็ดรูปแบบ ได้แก่ซีดีสองแผ่น ซีดีสองแผ่นและดีวีดี 1 แผ่น ไมโครเอสดี (จำนวนจำกัด) ยูเอสบีแฟลชไดรฟ์ แผ่นมินิดิสก์ เทปคาสเซ็ต และแผ่นแอลพี อัลบั้มนี้เปิดตัวอันดับหนึ่งในชาร์ตโอริคอนประจำสัปดาห์ โดยมียอดขายกว่า 137,050 ชุด นอกจากนี้ยังติดชาร์ตโอริคอนประจำปี 2552 ในอันดับที่ 25 อีกด้วย ด้วยยอดขาย 250,247 ชุด
ชาร์ตและการรับรอง.
<templatestyles src="Col-begin/styles.css"/>
ลูกนก สุภาพร

ลูกนก สุภาพร (20 พฤศจิกายน พ.ศ. 2515) เป็นนักร้องหญิงชาวไทย ร้องเพลงแนวลูกทุ่ง มีชื่อเสียงจากเพลง "คุณลำใย" จากอัลบัมชุด "ลูกนก-หนูแหม่ม" สังกัด นพพงศ์ อินเตอเนชั่นแนล
ประวัติ.
ลูกนก สุภาพร มีชื่อจริงว่า เนตรชนก ปั้นปรือ เกิดเมื่อวันที่ 20 พฤศจิกายน พ.ศ. 2515 เป็นชาวอำเภอปางศิลาทอง จังหวัดกำแพงเพชร ที่บ้านมีอาชีพทำนา เมื่อจบชั้นประถมศึกษาปีที่ 6 จึงเดินทางมาทำงานโรงงานเย็บเสื้อผ้าในกรุงเทพมหานคร จากนั้นเพื่อนได้ชวนให้ไปร้องเพลงในห้องอาหารด้วยกัน
ลูกนกได้รู้จักกับดาวตลก พล พันลาว ได้แนะนำให้ได้รู้จักกับ สมปอง เปรมปรีดิ์ นักเรียบเรียงดนตรีสังกัดจีเอ็มเอ็มแกรมมี่ ซึ่งเป็นผู้แต่งเพลง "คุณลำใย" ให้เธอร้อง โดยออกอัลบัมคู่กับ หนูแหม่ม เมสิณี แต่ปรากฏว่าเพลงคุณลำใยที่เธอร้อง กลับกลายเป็นเพลงลูกทุ่งที่ประสบความสำเร็จสูงสุดในปีนั้น ได้รับรางวัลเพลงลูกทุ่งยอดนิยมฝ่ายหญิง รางวัลมาลัยทอง ประจำปี พ.ศ. 2544 
หลังจากประสบความสำเร็จจากอัลบัมชุดแรก เธอมีผลงานแสดงภาพยนตร์เรื่อง "มนต์เพลงลูกทุ่ง เอฟ.เอ็ม." (2545) และ "เทวดาตกมันส์" (2552) แต่ผลงานเพลงชุดใหม่กลับไม่ได้รับความนิยมเท่าชุดแรก
ปัจจุบัน เป็นดีเจรายการวิทยุ และสมรสกัน นายเดชา สุวรรณสาร เจ้าหน้าที่ศูนย์ข้อมูลฝ่ายข่าวสถานีโทรทัศน์สีกองทัพบกช่อง 7 มีลูกสาวคนแรกชื่อ ด.ญ.ณิชาพร สุวรรณสาร หรือน้อง “ณิชา” 
# ลูกนก สุภาพร - คุณลำใย
#หมูแหม่ม เมสิณี - เหนื่อยไหมพี่
#หมูแหม่ม เมสิณี - แก่ก็ช่าง (จะรักเสียอย่าง)
# ลูกนก สุภาพร - กระเป๋าแบนแฟนรอ
#หมูแหม่ม เมสิณี - อย่างเงี๊ยะ
#ลูกนก สุภาพร - ความรักโหล ๆ
# หมูแหม่ม เมสิณี - รักต่างวัย
# ลูกนก สุภาพร - อดีตรักเมืองย่าโม
# หมูแหม่ม เมสิณี - รู้ไหม
# ลูกนก สุภาพร - เธอจากที่ บ.ข.ส.
#ลูกนก สุภาพร - คิดก่อน
#หมูแหม่ม เมสิณี - เดี๋ยวตบ เดี๋ยวตบ
ผลงานการแสดง.
(พ.ศ.2547) รับเชิญ
แบบจำลองเชิงแนวคิด

แบบจำลองเชิงแนวคิด  ในความหมายทั่วไป แบบจำลองเป็นสิ่งที่ใช้ในการแสดงสิ่งหนึ่ง ๆ แบบจำลองบางตัวแสดงถึงสิ่งของที่เป็นรูปแบบ เช่น แบบจำลองของเล่น ขณะที่แบบจำลองเชิงแนวคิด ใช้ในการแสดงผ่านทางข้อความ ภาพวาด แบบจำลองเหล่านี้ใช้ในการช่วยแสดงให้ผู้อื่นได้เข้าใจถึงประเด็นหัวข้อที่ต้องการอธิบาย
แบบจำลองเชิงแนวคิดมีหลากหลายตั้งแต่แบบจำลองที่ชัดเจนเป็นรูปธรรม เช่น ภาพของวัตถุที่คุ้นเคย ไปถึงภาพหรือวัตถุทางนามธรรม เช่น แบบจำลองทางคณิตศาสตร์ ซึ่งไม่สามารถวาดหรือแสดงเป็นรูปธรรมได้ แบบจำลองอาจจะแสดงถึงสิ่งของหนึ่งชิ้น (เช่น เทพีเสรีภาพ) แสดงถึงสิ่งของทั้งกลุ่ม (เช่น อิเล็กตรอน) หรือแม้แต่กลุ่มของที่แสดงในภาพรวม เช่น ระบบจักรวาล โดยความหลากหลายและขอบเขตของแบบจำลองเชิงแนวคิดจะขึ้นอยู่กับจุดประสงค์ของผู้จัดทำแบบจำลองนั้น
พระศาสนโศภน (ภา ภาณโก)

พระศาสนโศภน (ภา ภาณโก) (17 พฤศจิกายน พ.ศ. 2423 - 9 ตุลาคม พ.ศ. 2489) เป็นพระราชาคณะเจ้าคณะรอง อดีตเจ้าอาวาสวัดราชบพิธสถิตมหาสีมารามราชวรวิหาร สังฆมนตรีช่วยว่าการองค์การปกครอง‎ ประธานกรรมการคณะธรรมยุต กรรมการมหาเถรสมาคม และดำรงตำแหน่งสำคัญอีกหลายตำแหน่งในคณะสงฆ์ไทย
ประวัติ.
ชาติกำเนิด.
พระศาสนโศภน (ภา ภาณโก) มีนามเดิมว่า ใช้ ภายหลังเปลี่ยนชื่อเป็น ภา ท่านเป็นบุตรคนเดียวของเถ้าแก่ชุนกับนางฟักทอง แซ่แต้ เกิดเมื่อวันพฤหัสบดีที่ 18 พฤศจิกายน พ.ศ. 2423 แรม 2 ค่ำ เดือน 12 ที่ตำบลวัดทองนพคุณ อำเภอคลองสาน จังหวัดธนบุรี บิดาท่านเสียชีวิตตั้งแต่ท่านอายุยังน้อย มารดาจึงแต่งงานใหม่มีบุตรชายอีกหนึ่งคนชื่อเทียนเป๊า ซึ่งภายหลังได้รับราชการทหารมียศและบรรดาศักดิ์เป็น พันโท พระสุวรรณชิต (วร กังสวร) (ชื่อและนามสกุลใหม่ที่สมเด็จพระเจ้าบรมวงศ์เธอ เจ้าฟ้าจักรพงษ์ภูวนาถ กรมหลวงพิษณุโลกประชานาถ ประทานให้)
อุปสมบท.
พระศาสนโศภนบรรพชาเป็นสามเณร เมื่อวันที่ 7 มกราคม พ.ศ. 2440 ที่วัดบุรณศิริมาตยาราม มีพระปัญญาพิศาลเถระ (สิงห์ อคฺคธมฺโม) วัดปทุมวนารามราชวรวิหาร เป็นพระอุปัชฌาย์ แล้วย้ายมาอยู่วัดราชบพิธสถิตมหาสีมาราม เมื่ออายุครบอุปสมบท ได้เข้าอุปสมบทที่วัดราชบพิธฯ เมื่อวันที่ 11 กุมภาพันธ์ พ.ศ. 2442 โดยมีพระวรวงศ์เธอ พระองค์เจ้าพระอรุณนิภาคุณากร เป็นพระอุปัชฌาย์ พระภัทรศีลสังวร (เทด) วัดราชผาติการามวรวิหาร เป็นพระกรรมวาจาจารย์ ได้รับฉายาว่า "ภาณโก"
การศึกษา.
ก่อนบวชท่านได้ศึกษาภาษาไทยกับนายรองราชบรรหาร (แย้ม) อุปสมบทแล้วได้ศึกษาภาษาบาลีกับอาจารย์หลายท่าน ได้แก่ พระเจ้าวรวงศ์เธอ กรมหลวงชินวรสิริวัฒน์ สมเด็จพระสังฆราชเจ้า ขณะดำรงพระยศเป็นหม่อมเจ้าและพระองค์เจ้า พระยาธรรมปรีชา (ทิม) นายชู เปรียญ และนายนวลบ้าง ต่อมาสมเด็จพระมหาสมณเจ้า กรมพระยาวชิรญาณวโรรส โปรดให้ไปเรียนกับพระองค์ที่วัดบวรนิเวศราชวรวิหาร จนปี พ.ศ. 2441 ท่านสอบได้บาเรียนตรี (หลักสูตรเฉพาะของมหามกุฏราชวิทยาลัย) และปี พ.ศ. 2446 สอบบาลีสนามหลวงที่วัดพระศรีรัตนศาสดารามได้เปรียญธรรม 3 ประโยค ได้รับพระราชทานพัดหน้านางพื้นแพรเหลืองปักดิ้นเลื่อม ในการทรงตั้งเปรียญเมื่อวันที่ 19 กันยายน พ.ศ. 2447
ศาสนกิจ.
พระศาสนโสภณ ได้ทำหน้าที่เป็นครูสอนพระธรรมวินัยให้แก่พระเณรที่บวชใหม่ในวัดตั้งแต่ปี พ.ศ. 2458 ต่อมายังได้เป็นกรรมการสนามหลวงทั้งแผนกธรรมและแผนกบาลี เป็นกรรมการมหามกุฏราชวิทยาลัย เป็นผู้ช่วยชำระพระไตรปิฎกบาลีและอรรถกถา
ในด้านการปกครองคณะสงฆ์ ท่านดำรงตำแหน่งสำคัญดังนี้
มรณภาพ.
พระศาสนโศภน (ภา ภาณโก) อาพาธด้วยไข้กาฬ แต่แพทย์ปัจจุบันสันนิษฐานว่าเป็นฝีดาษ แม้อาการอาพาธจะรุนแรงแต่ท่านยังดำรงสติสัมปชัญญะดีอยู่ตลอด ในวาระสุดท้ายท่านกล่าวว่า "ไปละ อยู่กันเป็นสุข ๆ เถิด" แล้วลมหายใจท่านก็ค่อย ๆ แผ่วลง จนถึงแก่มรณภาพเมื่อเวลา 23:25 น. วันที่ 9 ตุลาคม พ.ศ. 2489 สิริอายุได้ พรรษา 47
อุทกภัยแม่น้ำหวง พ.ศ. 2481

เหตุอุทกภัยที่แม่น้ำหวง พ.ศ. 2481 เกิดขึ้นเมื่อปี ค.ศ. 1938 จากการกระทำของรัฐบาลจีนพรรคก๊กมินตั๋ง นำโดยเจียง ไคเชก ในระหว่างสงครามจีน-ญี่ปุ่นครั้งที่สอง เพื่อเป็นการสกัดกั้นการรุกคืบหน้าอย่างรวดเร็วของกองทัพญี่ปุ่น
หลังเริ่มสงครามจีน-ญี่ปุ่นครั้งที่สองเมื่อ พ.ศ. 2480 กองทัพญี่ปุ่นยึดพื้นที่ของประเทศจีนได้เป็นจำนวนมาก ในเดือนมิถุนายน พ.ศ. 2481 ได้ครอบครองพื้นที่ตอนเหนือของจีนเกือบทั้งหมด โดยยึดเมืองไคฟง เมืองหลวงของมณฑลเหอหนานได้ในวันที่ 6 มิถุนายน และกำลังจะยึดเจิ้งโจว ที่เป็นศูนย์กลางการคมนาคม มีทางรถไฟไปสู่เมืองสำคัญอย่างอู่ฮั่นและซีอาน
เพื่อหยุดการโจมตีของญี่ปุ่นไม่ให้รุกคืบไปทางตะวันตกและทางใต้ของจีน และถ่วงเวลาเพื่อเตรียมการสำหรับยุทธการที่อู่ฮั่น เจียง ไคเชกและที่ปรึกษาได้ตัดสินใจทำลายคันกั้นน้ำริมแม่น้ำหวง ใกล้กับเมืองเจิ้งโจว เดิมกำหนดจุดทำลายที่ตำบลจ้าวโข่ว แต่ประสบกับอุปสรรคจึงย้ายมาที่ตำบลฮั่วหยวนโข่ว
น้ำจากแม่น้ำหวงเริ่มไหลบ่าตั้งแต่เช้าตรู่วันที่ 9 มิถุนายน ท่วมพื้นที่ประมาณ 54,000 ตารางกิโลเมตรของมณฑลเหอหนาน มณฑลอันฮุย และมณฑลเจียงซู ประมาณการว่ามีผู้เสียชีวิตเบื้องต้น 500,000 คน ผู้ไร้ที่อยู่อาศัยกว่า 12 ล้านคน โดยเหตุการณ์น้ำท่วมครั้งนี้ ทางการจีนไม่ได้ประกาศเตือนภัยล่วงหน้าให้ประชาชนเตรียมการอพยพ หลังจากนั้นยังเกิดโรคระบาด อีกทั้งยังเกิดน้ำท่วมซ้ำอีกในปี พ.ศ. 2486 ทำลายพืชผลการเกษตร และมีความอดอยากติดต่อกันมาอีกหลายปี
ไทต์ฟิต

ไทต์ฟิต  เป็นวงป็อปอังกฤษ ที่มีเพลงฮิตหลายเพลงในต้นคริสต์ทศวรรษ 1980 รวมถึงซิงเกิลอันดับ 1 อังกฤษ (นาน 3 สัปดาห์) กับเพลงที่นำกลับมาทำใหม่ที่ชื่อ "The Lion Sleeps Tonight" ในปี ค.ศ. 1982
การจำลอง

การจำลอง หรือ ซีมิวเลชัน  เป็นการจำลองของสิ่งที่มีอยู่จริง เหตุการณ์ในอดีต หรือขั้นตอนเชิงวิทยาศาสตร์ เพื่อชี้ชัดลักษณะอย่างใดอย่างหนึ่งออกมาให้ชัดเจน บางครั้งจะมีการสร้างแบบจำลองอย่างง่ายขึ้น เพื่อให้จุดเด่นจุดใดจุดหนึ่งชี้ชัดออกมา
คอมพิวเตอร์ซีมิวเลชัน.
คอมพิวเตอร์ซีมิวเลชัน หรือ "ซิม" เป็นการสร้างแบบจำลองของวัตถุจริง หรือเหตุการณ์นามธรรมตามสมมุติฐาน ด้วยคอมพิวเตอร์เพื่อใช้ในการศึกษาว่าระบบทำงานได้อย่างไร โดยในระหว่างการจำลองจะมีการปรับเปลี่ยนตัวแปร เปลี่ยนค่าเฉพาะ เพื่อศึกษาพฤติกรรมในรูปแบบที่ต่างกัน
คอมพิวเตอร์ซิมิวเลชันกลายมาเป็นหัวสำคัญส่วนหนึ่งของการสร้างแบบจำลองแนวคิด ในการสร้างแบบจำลองทั้งหลายด้าน ไม่ว่า ฟิสิกส์ เคมี ชีวะ มนุษยศาสตร์ เศรษฐศาสตร์ สังคมศาสตร์ และวิศวกรรมศาสตร์ เพื่อการเรียนรู้และการวิจัย
โดยก่อนหน้าที่คอมพิวเตอร์ได้รับการนิยม แบบจำลองส่วนใหญ่ถูกเขียนในรูปของแบบจำลองทางคณิตศาสตร์เพื่อหาคำตอบในเชิงคุณภาพ คอมพิวเตอร์ซีมิวเลชันได้ถูกนิยมนำมาใช้แทนทั้งหมด หรือนำมาใช้ส่วนหนึ่งส่วนใดในการแก้ปัญหาแบบจำลองต่าง ๆ ตัวอย่างแบบจำลองเหล่านั้นเช่น แบบจำลองมอนเตการ์โล หรือ แบบจำลองเฟ้นสุ่ม
คำว่า "คอมพิวเตอร์ซีมิวเลชัน" ยังคงถูกใช้กับวิดีโอเกมที่จำลองการเล่นจากเหตุการณ์จริง
รายชื่อซอฟต์แวร์.
รายชื่อซอฟต์แวร์ซีมิวเลชันที่เป็นที่รู้จัก
อธิชนัน ศรีเสวก

อธิชนัน ศรีเสวก (เกิด 29 พฤศจิกายน พ.ศ. 2531) ชื่อเล่น ไอซ์ เป็นนักแสดง นางแบบ พิธีกรชาวไทย เจ้าของตำแหน่งมิสทีนไทยแลนด์ 2005 ประจำปี 2548 อดีตนักแสดงสังกัดสถานีโทรทัศน์สีกองทัพบกช่อง 7 ปัจจุบันเป็นนักแสดงอิสระ
ประวัติ.
เกิดเมื่อวันที่ 29 พฤศจิกายน พ.ศ. 2531 เป็นนักแสดง มิสทีนไทยแลนด์ ปี 2005 ศึกษาอนุบาล โรงเรียนอนุบาลผึ้งน้อย ประถมศึกษาตอนต้น โรงเรียนเซนต์จอห์นแมรี่ อินเตอร์แนลชั่นแนล ประถมศึกษาตอนปลาย โรงเรียนพระแม่สกลสงเคราะห์ มัธยมศึกษาปีที่ 1-5 โรงเรียนราชินีบน มัธยมศึกษาปีที่ 6 โรงเรียนศึกษานารี และปริญญาตรี คณะมนุษยศาสตร์ เอกภาษาไทย มหาวิทยาลัยศรีนครินทรวิโรฒ จบปีการศึกษา 2553 มีผลงานการแสดง เช่น ละคร "บ่วงหงส์" "รอยรักรอยบาป" และ เป็นผู้ประกาศคั่นรายการ ช่อง 7
ปัจจุบันคบหากับ วรากร ศวัสกร เป็นนักแสดงและนายแบบชาวไทย
แบบจำลองทางคณิตศาสตร์

แบบจำลองทางคณิตศาสตร์  เป็นการใช้คณิตศาสตร์ในการอธิบายระบบ แบบจำลองทางคณิตศาสตร์ได้ถูกใช้ทั้งในสายงานวิทยาศาสตร์ สังคมศาสตร์ มนุษยศาสตร์ และ เศรษฐศาสตร์ แบบจำลองทางคณิตศาสตร์ยังถูกนิยามว่าเป็นการแสดงผลของส่วนสำคัญของระบบที่มีอยู่ หรือระบบที่กำลังจะถูกสร้าง เพื่อแสดงความรู้ของระบบในรูปแบบที่สามารถนำมาใช้งานได้
สนามฟุตบอลสตีลยาร์ด

สนามฟุตบอลสตีลยาร์ด (포항 스틸야드) เป็นสนามฟุตบอลเหย้าของสโมสรฟุตบอลโพฮัง สตีลเลอส์ ตั้งอยู่ที่เมืองโพฮัง ประเทศเกาหลีใต้ มีความจุ 25,000 คน สร้างเสร็จในปี พ.ศ. 2533 ถือเป็นสนามฟุตบอลอย่างเป็นทางการสนามแรกในประเทศเกาหลีใต้
† (อัลบั้ม)

"†" หรืออีกชื่อว่า "ครอส"  เป็นอัลบั้มเปิดตัวของดูโอฝรั่งเศสแนวอิเล็กโทรเฮาส์ที่ชื่อจัสติซ ออกวางขายเมื่อวันที่ 11 มิถุนายน ค.ศ. 2007 มียอดขายในระดับแผ่นเสียงเงินในสหราชอาณาจักร เมื่อวันที่ 13 มีนาคม ค.ศ. 2009 ด้วยยอดขาย 60,000 ชุด
รายชื่อเพลง.
เพลงทั้งหมดเขียนโดยจัสติซ ยกเว้น "D.A.N.C.E." ร่วมเขียนกับ Jessie Chaton, "Tthhee Ppaarrttyy", ร่วมเขียนกับ Uffie และ Feadz, และ "DVNO" ร่วมเขียนกับ Mehdi Pinson
ชาร์ต.
ชาร์ตสิ้นปี.
วิฑูรย์ กรุณา

วิฑูรย์ กรุณา (เกิด 28 พฤศจิกายน พ.ศ. 2498) ชื่อเล่น แอ๊ด อดีตนักแสดงชาวไทย อดีตสมาชิกวุฒิสภาจังหวัดนครศรีธรรมราช และอดีตที่ปรึกษารัฐมนตรีว่าการกระทรวงวัฒนธรรม
ประวัติ.
วิฑูรย์เกิดที่ตำบลกะปาง อำเภอทุ่งสง จังหวัดนครศรีธรรมราช มีพี่น้อง 7 คน เป็นคนที่ 3 เริ่มเข้าวงการบันเทิงเมื่อศึกษาอยู่ในมหาวิทยาลัยรามคำแหง โดยเริ่มจากแสดงละครเวทีอิงประวัติศาสตร์ เรื่อง "เจ้าหญิงแสนหวี" โดยแสดงร่วมกับ ศรีวิไล ประสุตานนท์ และ จตุพล ภูอภิรมย์ ต่อมาเข้าเป็นนักแสดงละครโทรทัศน์ ในสังกัดค่ายรัชฟิล์มทีวี มีผลงานการแสดงหลายเรื่อง และ เข้าสู่วงการภาพยนตร์โดยการชักชวนของ ฉลอง ภักดีวิจิตร
จบการศึกษาปริญญาตรีสาขาศิลปศาสตร์จาก มหาวิทยาลัยรามคำแหง และ ปริญญาโทสาขาวิทยาศาสตร์สิ่งแวดล้อมจาก มหาวิทยาลัยเกษตรศาสตร์ และสำเร็จการศึกษาในระดับปริญญาเอก ปัจจุบันสมรสกับ พิมพ์ชนก กรุณา
การเมือง.
วิฑูรย์ กรุณา เคยดำรงตำแหน่ง โฆษกกระทรวงแรงงาน ที่ปรึกษารัฐมนตรีช่วยว่าการกระทรวงคมนาคม อาจารย์พิเศษ นักวิชาการประจำกรรมาธิการยุติธรรมและสิทธิมนุษย์ชน สว. นครศรีธรรมราช เป็นที่ปรึกษารัฐมนตรีว่าการกระทรวงวัฒนธรรม และเป็นผู้สมัคร ส.ส.ของพรรคประชาธิปัตย์ ในจังหวัดนนทบุรี ในการเลือกตั้งในวันที่ 3 กรกฎาคม พ.ศ. 2554 แต่ไม่ได้รับการเลือกตั้ง ซึ่งก่อนหน้านั้นในการเลือกตั้งในวันที่ 6 กุมภาพันธ์ พ.ศ. 2548 ก็เคยลงรับสมัครในสังกัดพรรคไทยรักไทยด้วย ที่อำเภอทุ่งสง บ้านเกิด แต่ไม่ได้รับการเลือกตั้ง
ในวันพฤหัสบดีที่ 15 พฤศจิกายน พ.ศ. 2561 วิฑูรย์ได้เดินทางมาสมัครเป็นสมาชิก พรรคภูมิใจไทย และเขาลงสมัครรับเลือกตั้งในพื้นที่จังหวัดนนทบุรีในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แต่ไม่ได้รับเลือกตั้ง
ต่อมาในปี พ.ศ. 2566 วิฑูรย์ได้เปิดตัวเป็นผู้สมัครสมาชิกสภาผู้แทนราษฎรของพรรครวมไทยสร้างชาติ ในการเลือกตั้งที่มีกำหนดจัดขึ้นในเดือนพฤษภาคม โดยเดิมพรรคได้วางตัวเขาให้ลงสมัครแบบแบ่งเขตที่จังหวัดนครศรีธรรมราช แต่ต่อมาได้เปลี่ยนเป็นลงสมัครแบบบัญชีรายชื่อ ลำดับที่ 35
การวิจัยขั้นปฐมภูมิ

การวิจัยขั้นปฐมภูมิ  คือชนิดของการวิจัยที่ออกไปเก็บข้อมูลด้วยตนเองไม่ว่าจะทำแบบสำรวจ การสัมภาษณ์ แบบสอบถาม หรือการสังเกตการณ์ โดยผู้ทำวิจัยที่ดีจะมีการผสมผสานระหว่างการวิจัยขั้นปฐมภูมิและการวิจัยขั้นทุติยภูมิเข้าด้วยกันได้อย่างดี การวิจัยขั้นปฐมภูมิเป็นพื้นฐานที่สำคัญของการทำวิจัย ซึ่งมีการใช้กันในหลายสาขาวิชา ไม่ว่า ทางด้านธุรกิจ ด้านวิชาการ หรืองานส่วนตัว
การวิจัยขั้นทุติยภูมิ

การวิจัยขั้นทุติยภูมิ  เป็นขั้นตอนของการวิจัยที่เกี่ยวข้องกับการข้อมูลที่มีอยู่ เช่นการสรุปผล การวิเคราะห์ผล นอกเหนือจากการวิจัยขั้นปฐมภูมิที่มีการเก็บข้อมูลเพื่อนำมาทำการวิจัย
การวิจัยขั้นทุติยภูมินิยมใช้ักันมาในการวิจัยทางการตลาดและการวิจัยทางการแพทย์ โดยเฉพาะในทางการแพทย์ การวิจัยขั้นนี้จะเป็นลักษณะหลักของ systematic review โดยการนำเครื่องมือทางสถิติมาวิเคราะห์
พังด์

พังด์  เป็นซีรีส์โทรทัศน์ประเภทซ่อนกล้อง อำคน ที่ออกอากาศครั้งแรกทางช่องเอ็มทีวี ในปี ค.ศ. 2003 ผลิตและมีพิธีกรคือ แอชตัน คุตเชอร์ ที่มีความคล้ายกับรายการซ่อนกล้องยอดนิยมที่ชื่อ "Candid Camera" ไปจนถึงรายการ "TV's Bloopers & Practical Jokes" โดยจะแกล้งคนมีชื่อเสียง โดยผู้ที่ถูก "punk'd" จะหมายถึงเหยื่อที่ถูกแกล้ง
ตอนสุดท้ายของซีรีส์ ออกอากาศทางช่องเอ็มทีวี เมื่อวันที่ 29 พฤษภาคม ค.ศ. 2007 นอกจากนั้นยังมีการมอบรางวัลพังด์อวอร์ดส อีกด้วย
พนมกร ตังทัตสวัสดิ์

พนมกร ตังทัตสวัสดิ์ มีชื่อเล่นว่า แซน นักแสดงและนักร้องชาวไทย
ประวัติ.
พนมกรเกิดเมื่อวันที่ 6 มิถุนายน พ.ศ. 2520 ที่โรงพยาบาลศิริราช กรุงเทพฯ เป็นบุตรของนายแพทย์กิจจา และนางสุกัญญา ตังทัตสวัสดิ์ มีพี่ชาย 1 คน คือ ศุภกิจ ตังทัตสวัสดิ์ (แมน) จบการศึกษาชั้นอนุบาลจากโรงเรียนธรรมพิทักษ์ แล้วเข้าเรียนในระดับประถมศึกษาและมัธยมที่โรงเรียนเซนต์คาเบรียล และสอบเข้าในระดับปริญญาตรีที่คณะบริหารธุรกิจ มหาวิทยาลัยอัสสัมชัญ ปริญญาโท คณะนิเทศศาสตร์ สาขาสื่อสารมวลชน จุฬาลงกรณ์มหาวิทยาลัย
มีผลงานแสดงละครเรื่อง "เพื่อนร้างบนทางรัก", "หงส์เหนือมังกร", "เมืองมายา", "คู่คนละขั้ว", "ตะวันตัดบูรพา", "โกตี๋กี๋หมวย", "แผนรัก แผนร้าย" และ มังกรเดียวดาย ได้รับรางวัลโทรทัศน์ทองคำ ครั้งที่ 15 (2543) สาขาดาราสนับสนุนชายดีเด่น จากละคร "หงส์เหนือมังกร"
ปัจจุบันสมรสกับ สิริกันย์ ปิยไกรวุฒิ สาวนอกวงการที่คบหาดูใจมานานถึง 16 ปี มีบุตรสาวด้วยกัน 2 คน และทำธุรกิจส่วนตัวคือ เปิดร้านคอมพิวเตอร์อยู่ที่มหาวิทยาลัยธรรมศาสตร์ ศูนย์รังสิต ชื่อร้าน CYBER OASIS เขายังดำรงตำแหน่งประธานบริษัท เอสจี ไซเบอร์ ซิสเต็ม จำกัด ให้บริการทางด้านเน็ตเวิร์คภายในโรงแรม และเซอร์วิสอพาร์ตเมนรวมทั้งงาน IT Service Delivery ภายใต้แบรนด์ บลูดอลฟิน
อุทกภัยในประเทศจีน พ.ศ. 2474

ก่อนเกิดน้ำท่วมในปี พ.ศ. 2474 ได้เกิดภาวะแห้งแล้งยาวนานทางตอนกลางของประเทศจีนตั้งแต่ พ.ศ. 2471 ถึง 2473 ตอนปลายปี พ.ศ. 2473 เกิดสภาพอากาศแปรปรวน โดยฤดูหนาวในปีนั้นเกิดพายุหิมะอย่างหนัก เมื่อหิมะละลายในฤดูใบไม้ผลิจึงทำให้ระดับน้ำในแม่น้ำสูงกว่าทุกปี ประกอบกับมีพายุฝนรุนแรงกว่าปกติ ในปีนั้นมีพายุไซโคลนพัดกระหน่ำถึง 7 ลูก จากค่าเฉลี่ยประมาณปีละ 2 ลูกสถานที่เกิดเมืองกวางตุ้ง
สาเหตุทางอุตุนิยมวิทยาและผลกระทบทางกายภาพ.
ตั้งแต่ปี พ.ศ. 2471 ถึง 2473 ประเทศจีนได้รับผลกระทบของภัยแล้งเป็นเวลานาน จนเมื่อฤดูหนาวปี 2473 เกิดพายุหิมะที่รุนแรง โดยมีผลกระทบเป็นหิมะและน้ำแข็งจำนวนมากบนภูเขาในพื้นที่บริเวณนั้น ช่วงต้นปี 2474 ในช่วงที่ฝนตกหนักทำให้หิมะและน้ำแข็งไหลลงมาที่ช่วงกลางของแม่น้ำแยงซี โดยปกติแล้วในภูมิภาคนี้น้ำจะขึ้นสูงในช่วง ฤดูใบไม้ผลิ, ฤดูร้อนและฤดูใบไม้ร่วง ทำให้ต้นปี 2474 มีน้ำท่วมหนักอย่างต่อเนื่อง เมื่อเดือนมิถุนายนผู้คนที่อาศัยอยู่ในพื้นที่ต่ำถูกบังคับให้ต้องละทิ้งบ้าน มิหนำซ้ำช่วงฤดูร้อนยังเกิดพายุไซโคลน ในเดือนกรกฎาคมของปีนั้นแม้เพียงเดือนเดียวเกิดพายุไซโคลนถึงเก้าลูกเข้าปะทะซึ่งถือว่าสูงกว่าค่าเฉลี่ยสองลูกต่อปี ในเดือนนี้สถานีอุตุนิยมวิทยาสี่แห่งในบริเวณแม่น้ำแยงซีรายงานว่ามีฝนตกรวมกว่า 600 มม. (24 นิ้ว) ปริมาณน้ำที่ไหลผ่านแม่น้ำแยงซีมีระดับสูงสุดนับตั้งแต่มีการบันทึกในช่วงกลางของศตวรรษที่ 19 ฤดูใบไม้ร่วงในปีนั้นมีฝนตกหนักและเส้นทางของแม่น้ำบางสายนั้นไม่กลับสู่เส้นทางเดิมจนประทั่งเดือนพฤศจิกายน
พื้นที่ที่ได้รับผลกระทบของน้ำท่วมมีพื้นที่ประมาณ 180,000 ตารางกิโลเมตร กินพื้นที่ขนาดเท่ากับประเทศอังกฤษบวกกับครึ่งหนึ่งของประเทศสกอตแลนด์ หรือพื้นที่รัฐนิวยอร์ก, รัฐนิวเจอร์ซีย์และรัฐคอนเนตทิคัตรวมกัน เครื่องวัดระดับน้ำที่บันทึกไว้เมื่อวันที่ 19 สิงหาคมที่เมือง Hankou ในเมืองอู่ฮั่นแสดงระดับน้ำที่สูงกว่าค่าเฉลี่ย 16 เมตร มีค่าเฉลี่ย 1.7 ม. (5.6 ฟุต) เหนือเซี่ยงไฮ้บันด์ ในภาษาจีน เหตุการณ์นี้เป็นที่รู้จักว่า "江淮水灾" ซึ่งแปลอย่างง่ายๆว่า "ภัยพิบัติน้ำท่วมในห้วยแม่น้ำแยงซี" อย่างไรก็ตามชื่อนี้ล้มเหลวในด้านความรุนแรงของผลกระทบที่เกิดขึ้น ทางน้ำทั่วประเทศถูกน้ำท่วมโดยเฉพาะที่แม่น้ำฮวงโหและคลองใหญ่. แปดมณฑลที่ได้รับผลกระทบมากที่สุดคือมณฑลอานฮุย, มณฑลหูเป่ย์, มณฑลหูหนาน, มณฑลเจียงซู, มณฑลเจ้อเจียง, มณฑลเจียงซี, มณฑลเหอหนานและมณฑลชานตง นอกเหนือจากพื้นที่ถูกน้ำท่วมหลัก พื้นที่ที่อยู่ไกลออกไปทางตอนใต้ของมณฑลกวางตุ้ง ไปทางเหนือถึงแมนจูเรียและทางตะวันตกของมณฑลเสฉวนก็ถูกน้ำท่วมเช่นกัน
ยอดผู้เสียชีวิตและความเสียหาย.
ในช่วงเวลานั้นรัฐบาลประมาณการผู้ที่รับผลกระทบจากน้ำท่วมไว้ที่ 25 ล้านคน นักประวัติศาสตร์นับแต่นั้นมาแนะนำว่าจำนวนที่ได้รับผลกระทบจริงอาจจะมากถึง 53 ล้านคน ส่วนการประมาณการผู้เสียชีวิตมีระยะที่กว้าง การศึกษาร่วมสมัยที่จัดทำโดยจอห์น ลอสซิง บัค กล่าวว่ามีประชาชนอย่างน้อย 150,000 รายที่จมน้ำเสียชีวิตในช่วงสองถึงสามเดือนแรกของน้ำท่วม โดยมีอีกหลายแสนคนที่เสียชีวิตจากความอดอยากและโรคภัยไข้เจ็บในปีต่อมา การใช้รายงานสื่อร่วมสมัยของนักประวัติศาสตร์ชาวจีนนำโดย หลี่เหวินไห่ ได้คำนวณจำนวนผู้เสียชีวิตไว้ที่ 422,499 คน แหล่งข้อมูลของฝั่งตะวันตกบางแห่งกล่าวว่าอาจมีผู้เสียชีวิตระหว่าง 3.7 และ 4 ล้านคนตามการอ้างผลกระทบของความอดอยากและโรคภัยที่ตามมา ชาว Tanka ที่อาศัยอยู่บนเรือ ตามแบบดั้งเดิมในแม่น้ำแยงซีต้องทนทุกข์ทรมานอย่างมากจากผลกระทบของน้ำท่วม
ร็อคคงคย

ร็อกคงคย เป็นชื่อที่ใช้ในการแสดงดนตรีพื้นบ้านกันตรึม-หมอลำ ของนายคง มีชัย ชาวอำเภอปราสาท จังหวัดสุรินทร์ ได้ก่อตั้งวงเมื่อปี พ.ศ. 2535 สังกัดค่ายไพโรจน์ซาวด์ มีจุดเด่นคือเพลงที่ร้องใช้เนื้อเพลงเป็นภาษาเขมร หรือภาษาเขมรปนกับภาษาไทย
ผลงานที่สร้างชื่อได้แก่ชุด "เสียวโว๊ย" ซึ่งจัดจำหน่ายโดยไพโรจน์ซาวด์ในปี พ.ศ. 2539-2540 เพลงยอดนิยมของอัลบั้มนี้คือ "เจิ๊ดเอ๊ยเจิ๊ด" "เสียวโว๊ย" และ "ไอ้หนุ่มก่อสร้าง" ซึ่งทั้งสามเพลงนี้ถูกนำไปบันทึกเสียงใหม่ในอัลบั้ม "น็อตหลุด" โดยค่ายรถไฟดนตรี และอัลบั้ม "มันทั้งม้วน" โดยค่ายไพโรจน์ซาวด์
เพลงฮิตของวง ชื่อเพลง "สดัจเคินแม" ถูกแปลงเป็นเพลงลูกทุ่งภาษาไทยอีสาน โดยใช้ชื่อว่า "ลูกเทวดา" ขับร้องโดย สนุ๊ก สิงห์มาตร์﻿ เนื้อเพลงแต่งโดย สมบูรณ์ ปาราชิตัง วางจำหน่ายโดยค่ายเพลงอาร์เอส (อาร์สยาม)
ร็อคคงคยกลับมาอีกครั้ง โดยมี แจ๊ส ชวนชื่น เล่นในเพลงเอ็มวี กระจอกแท้
นอกจากนี้ เขายังไปร้องเพลงให้กับค่าย Town Production ของประเทศกัมพูชา โดยมีนักร้องหญิงเขมรสุรินทร์ ชื่อ เจน สายใจ (ชื่อจริง สายใจ คุณมาศ) ไปร่วมทำอัลบั้มด้วย
ผลงานเพลง.
Town Production.
CD Vol 102 คู่กับ เจน สายใจ
CD Vol 111 ร่วมกับ T.O, Tempo Tris, Karona Pich, Rabee, Kato, เจน สายใจ
CD Vol 113 ร่วมกับ Tempo Tris, เจน สายใจ, Sokun Therayu, Nirath, Khem
CD Vol 114 ร่วมกับ Meas Soksophea, Narin, Tina, Anny Zam, Khem, Kuma
CD Vol 129 ร่วมกับ Khem, Meas Soksophea, เจน สายใจ, Su Sirika, Mao Hachi
CD Vol 130 ร่วมกับ Khem, Meas Soksophea, Mao Hachi, เจน สายใจ, Su Sirika
CD Vol 131 ร่วมกับ Rabee, Sokun Therayu, Kato, Khem, Keo Veasna (อัลบั้มนี้มีเพลงไก่นา โดย Rabee เพลงที่ 4)
ที่ปรึกษา

ที่ปรึกษา หมายถึง ผู้มีหน้าที่ให้ความเห็นแนะนำ
แบ่งตามลักษณะที่มา.
ที่ปรึกษาทางการบริหาร.
ที่ปรึกษาทางการบริหาร คือที่ปรึกษาเฉพาะด้านที่มีความรู้และประสบการณ์ทางการบริหารด้านใดด้านหนึ่งหรือหลายด้าน และต้องมีจรรยาบรรณวิชาชีพอย่างสูงเช่นเดียวกับที่ปรึกษาอื่น ๆ
ที่ปรึกษาทางการบริหารที่ได้รับการรับรองคุณภาพมาตรฐาน.
ที่ปรึกษาทางการบริหารที่ได้รับการรับรองคุณภาพมาตรฐาน คือ ที่ปรึกษาทางการบริหารที่มีสถาบันที่ปรึกษารับรองว่ามีคุณสมบัติตามเกณฑ์ที่สถาบันกำหนด
แบ่งตามลักษณะการดำเนินงาน.
อาชีพที่ปรึกษามีอยู่ 2 กลุ่มดังนี้
กลุ่มที่ทำงานเป็นโครงการ.
ส่วนใหญ่จะเน้นในการวางระบบหรือพัฒนาระบบงานใดงานหนึ่ง หรือหลายระบบ ทำงานเป็นโครงการมีระยะเวลาเริ่มต้นและสิ้นสุดแน่นอน
กลุ่มที่เป็นที่ปรึกษาประจำองค์กร.
ส่วนใหญ่องค์กรจะจ้างที่ปรึกษากลุ่มนี้เป็นรายเดือน ไม่มีงานอะไรแน่นอน แต่มักจะจ้างไว้ให้อุ่นใจ เผื่อมีเรื่องอะไรที่เกี่ยวข้องจะได้ขอคำปรึกษาได้ หรือจะให้เป็นผู้ประสานงานกับผู้รู้ในสาขาอาชีพนั้นๆต่อไป ที่ปรึกษากลุ่มนี้มักจะกำหนดเวลา ในการเข้าไปยังองค์กรที่เป็นที่ปรึกษาอยู่ค่อนข้างแน่นอนว่าเดือนละกี่ครั้ง
สถาบันที่ปรึกษา.
สถาบันที่ปรึกษา หมายถึงการรวมตัวกันของผู้ประกอบอาชีพที่ปรึกษา เพื่อการรักษาคุณภาพและมาตรฐานของการประกอบวิชาชีพ สถาบันควรได้รับการรับรองอย่างเป็นทางการ
ทั้ง UK Institute of Management Consultancy และ The Institute of Management Consultants Association of Thailand (IMCT) ที่เป็นผู้ทำการประเมินที่ปรึกษาทางการบริหารที่ได้รับการรับรองคุณภาพมาตรฐานให้กับภาครัฐ เป็นสมาชิกของ International Council of Management Consulting Institutes (ICMCI)
โฆนัส กูติเอร์เรซ

โคนัส มานวยล์ กูเตียร์เรซ  เป็นนักฟุตบอลชาวอาร์เจนตินา ปัจจุบันสังกัดสโมสรฟุตบอลนิวคาสเซิลยูไนเต็ด โดยเล่นในตำแหน่งปีก เขาได้รับฉายาว่า "สไปเดอร์แมน" เนื่องจากเวลายิงประตูได้จะนำหน้ากากสไปเดอร์แมนมาสวมใส่
โคนัสเกิดที่เมืองซาเอนซ์เปญา จังหวัดบัวโนสไอเรส โดยสโมสรแรกที่เขาสังกัดคือ เบเลซซาร์สฟีลด์ในประเทศอาร์เจนตินา ระหว่าง ค.ศ. 2001 และ 2005 โดยเขาได้เป็นกำลังสำคัญในการพาทีมคว้าแชมป์ Primera División Argentina ในปี 2005
หลังจากนั้นสโมสรฟุตบอลเรอัลมายอร์กาได้เซ็นสัญญาเขาไปร่วมทีม
เมื่อวันที่ 1 กรกฎาคม ค.ศ. 2008 โคนัสได้ตัดสินใจซื้อสัญญาของตนเอง เพื่อให้ได้ย้ายสโมสรได้ตามที่ต้องการ และในวันถัดมาโคนัสก็ได้ย้ายไปร่วมทีมนิวคาสเซิลยูไนเต็ด โดยได้เซ็นสัญญาเป็นระยะเวลา 5 ปี หลังจากนั้นโคนัสได้บอกกับ nufc.co.uk ว่าหลังเสื้อของเขาจะไม่ปักชื่อ "Gutiérrez" เหมือนสมัยที่เขายังเล่นให้กับมายอร์การ์ แต่จะปักชื่อของเขาว่า "Jonás" แทน และได้รับหมายเลข 18 โดยเขาได้ให้เหตุผลว่า "เพราะผมชอบชื่อของผม"
เกียรติยศ.
เบเลซซาร์สฟีลด์
นิวคาสเซิลยูไนเต็ด
อินเดเปนดิเอนเต
ทีมชาติอาร์เจนตินา ชุดอายุไม่เกิน 20 ปี
กันตรึม

กันตรึม เป็นภาษาพูดชาวขอมที่ราบสูงถิ่นไทยอีสาน เป็นรูปแบบของดนตรีพื้นบ้านท้องที่ท้องถิ่นของภาคอีสานไทยตอนใต้ของประเทศไทย คือ จังหวัดอุบลราชธานีในบางอำเภอ,จังหวัดศรีสะเกษ,จังหวัดสุรินทร์,จังหวัดบุรีรัมย์และจังหวัดสระแก้ว เป็นดนตรีประกอบการร้องเต้นรำพื้นเมืองพื้นบ้านในท้องที่ท้องถิ่นภาคอีสานตอนใต้ของประเทศไทย ประกอบไปด้วยเครื่องดนตรีได้แก่ ซอกันตรึม กลองกันตรึม โดยในยุคหลังจะมีเครื่องดนตรีอีเลคโทรนิก เช่น กีตาร์ เบส กลองชุด และคีย์บอร์ด เป็นส่วนประกอบ และบ้างก็ใช้คำร้องเป็นภาษาอีสานไทย
นักร้อง นักดนตรี แนวกันตรึมที่มีชื่อเสียง เช่น ยิ่งยง ยอดบัวงาม, เฉลิมพล มาลาคำ, คง มีชัย (หรือ ร็อคคงคย), ดาร์กี้ กันตรึมร็อค, น้ำผึ้ง เมืองสุรินทร์, ยอดรัก โคกนาสาม,สมานชัย เสียงระทม,วงดนตรีบิ๊ก สุรินทร์แบนด์,วงดนตรีเล็ก สะเร็นแบนด์, สัญญาลักษณ์ ดอนศรี ครูนักแต่งเพลงประพันธ์เพลงลูกทุ่งอีสานหมอลำกันตรึม ลิเกกันตรึมกล้วยหอม บรรจงศิลป์ ลิเกกันตรึมสังเวย มัจจุราช ลิเกกันตรึมชาตรี รุ่งเรืองศิลป์
วีนัส ฮัม

วีนัส ฮัม  เป็นกลุ่มดนตรีอิเล็กทรอนิกส์-ป็อปสัญชาติอเมริกัน จากเมืองแนชวิลล์ รัฐเทนเนสซี ชื่อวงดนตรีมาจากชื่ออาการผิดปกติทางร่างกายของนักดนตรี คือ โทนี มิราเคิล ที่จะได้ยินเสียงชีพจรของตัวเองดังก้องอยู่ในหู อาการนี้พบในผู้ป่วยน้อยราย มีชื่อเรียกว่า "venous hum" 
วีนัส ฮัม มีผลงานมาแล้ว 4 ชุด ตั้งแต่ปี 2001 และทำดนตรีประกอบให้กับเจ.เจ. แอบรัมส์ ในซีรีส์เรื่อง "Alias", "Lost" (อสุรกายดงดิบ) และภาพยนตร์ "Mission: Impossible III" (2006) 
ในปี 2003 เสตรียนขับร้องคัฟเวอร์เพลง "I Feel Love" ของดอนนา ซัมเมอร์ ให้กับวงบลูแมนกรุป และออกตระเวนแสดงสดร่วมกันในปี 2004 โดยเล่นเป็นวงเปิดการแสดงให้ และปรากฏตัวในวิดีโอบันทึกการแสดงสด "The Complex Rock Tour Live"
ดิลิเชียสเวย์

ดิลิเชียสเวย์เป็นอัลบั้มแรกของไม คุรากิออกจำหน่ายวันที่28 มิถุนายน พ.ศ. 2543ออกจำหน่ายพร้อมกันกับอัลบั้มซีเคร็ตออฟมายฮาร์ทมีรหัสซีดีคือ GZCA-1039 
ข้อมูลเพลง.
อัลบั้มนี้เป็นอัลบั้มแรกของไม คุรากิออกจำหน่ายพร้อมกับอัลบั้มซีเคร็ตออฟมายฮาร์ทที่ประเทศสหรัฐอเมริกา ออกจำหน่ยเมื่อวันที่28 มิถุนายน พ.ศ. 2543อัลบั้มนี้มีรหัสซีดีคือ GZCA-1039
อัลบั้มนี้ซารด์ประจำสัปดาห์ที่อันดับ 1 จำนวน 2 สัปดาห์ติดต่อกัน โดยสัปดาห์แรกขายได้ 2,218,640 ชุด ยอดขายรวมประจำปีพ.ศ. 2543คือ 3,451,660 ชุด เป็นอัลบั้มที่ขายดีที่สุดประจำปีพ.ศ. 2543และยอดขายรวมทั้งหมด 3,530,420 ชุด เป็นอัลบั้มที่ขายดีอันดับที่ 9 ของประวัติศาสตร์อัลบั้มเพลงญี่ปุ่น อัลบั้มนี้ได้รับรางวัลรับรองสถานะและได้ประกาศนียบัตรจาก RIAJ ประเภท 3x Million
อัลบั้มนี้ทำให้เธอเป็นศิลปินลำดับที่ 5 ต่อมาถัดจาก อูทาดะ ฮิคารุ ที่มีซิงเกิลและอัลบั้มแรก ขายได้เกิน 1 ล้านชุด (ซึ่งจนถึงปัจจุบัน นักร้องที่ทำสถิตินี้ได้มีเพียง 6 ศิลปิน คือ DEEN,KinKi Kids,Kiroro,อูทาดะ ฮิคารุ,ไม คุรากิ และ CHEMISTRY)
ฟุตบอลทีมชาติโกตดิวัวร์

ฟุตบอลทีมชาติโกตดิวัวร์  หรือ ฟุตบอลทีมชาติไอวอรีโคสต์  เป็นทีมฟุตบอลจากประเทศโกตดิวัวร์ ประสบความสำเร็จในระดับทวีปหลายครั้ง เช่นการได้อันดับ 4 ในฟีฟ่าคอนเฟเดอเรชันส์คัพ ในปี ค.ศ. 1992, ชนะเลิศแอฟริกาคัพออฟเนชันส์ 3 สมัย ในปี ค.ศ. 1992, 2015 และ 2023 และได้เข้าร่วมแข่งขันฟุตบอลโลกรอบสุดท้ายสามครั้งในฟุตบอลโลก 2006 ,ฟุตบอลโลก 2010 และฟุตบอลโลก 2014
ผู้เล่น.
ผู้เล่นทีมชาติชุดปัจจุบัน.
รายชื่อผู้เล่นในการแข่งขันนัดกระชับมิตรกับทีมชาติฝรั่งเศส และ ทีมชาติอังกฤษ เมื่อวันที่ 25 และ 29 มีนาคม ค.ศ. 2022
"สถิติการลงสนามและการยิงประตูนับถึงวันที่ 29 มีนาคม ค.ศ. 2022 หลังแข่งกับทีมชาติอังกฤษ"
<templatestyles src="Reflist/styles.css" />
 "ณ วันที่ 26 มกราคม 2022"
"ผู้เล่นในที่มีชื่อแสดงด้วยอักษร ตัวหนา คือผู้เล่นที่ยังคงเล่นให้กับทีมชาติ"
สถาบันสุขภาพแห่งชาติ (สหรัฐ)

สถาบันสุขภาพแห่งชาติ  หรือ เอ็นไอเอช (NIH) เป็นหน่วยงานวิจัยในสหรัฐรับผิดชอบในด้านงานวิจัยที่เกี่ยวข้องกับทางด้านการแพทย์ โดยมีหน่วยงานย่อย 27 สถาบัน
หน่วยงานก่อตั้งในปี พ.ศ. 2430 ภายใต้ชื่อ Laboratory of Hygiene ได้เติบโตและเปลี่ยนชื่อมาเป็นชื่อปัจจุบันในปี พ.ศ. 2473
สถาบันปัจจุบันตั้งอยู่ที่เมืองบาเธสดา ในรัฐแมริแลนด์
เลเกีย

เลเกีย  เป็นบริษัทผลิตชุดกีฬา ก่อตั้งในปี ค.ศ. 1990 ที่เมืองปอมเปอี ประเทศอิตาลี เป็นหนึ่งในแบรนด์ที่โด่งดังที่สุดแบรนด์หนึ่งสำหรับทีมฟุตบอลสมัครเล่น จนขยับขยายไปยังสโมสรระดับต้น ๆ เลเกียมีสำนักงานหลักอยู่ที่เมืองปอมเปอี และมีร้านเลเกีย มากมายในอิตาลี นอกจากนั้นยังมีจัดจำหน่ายในหลายประเทศในยุโรป แคนาดา และสหรัฐอเมริกา ในปี ค.ศ. 2010 เลเกียเป็นผู้สนับสนุนให้กับฟุตบอลทีมชาติเกาหลีเหนือ